Sumbangan Jurutera Muslim Dalam Penaklukαn Mongol Terhadap China

Pertem.puran Xiangyang merupakan siri pertem.puran yang berlanjutan antara tentera Mongol dari Dinasti Yuan dan Dinasti Song Selatan di China antara tahun 1267 hingga 1273. Pertem.puran ini menjadi satu kemenangan yang penting bagi Empayar Mongol dan menamatkan kempen defensif selama 30 tahun yang dilancarkan oleh dinasti Song, lalu membenarkan Mongol untuk mara ke kawasan tengah China.

Penak.lukan terhadap Xiangyang juga membolehkan tentera Mongol menguasai sungai Han dan Yangtze, sekali gus merampas dua halangan semula jadi yang dimanfaatkan Dinasti Song sebelum itu. Kekalahan ini memus.nahkan Dinasti Song, yang tumbang sepenuhnya beberapa tahun kemudian dalam Pertem.puran Yamen.

Peristiwa ini terdiri daripada pertem.puran, se.rangan darat, dan pengepungan kubu-kota berkembar Fancheng dan Xiangyang di Hubei moden, China. Lu Wenhuan, ketua komander Dinasti Song Selatan, menyerah kalah kepada Kublai Khan pada tahun 1273.

Penggunaan tentera berkuda Mongol secara konvensional terhalang oleh kawasan berhutan tebal dan dipenuhi dengan pos pertahanan tentera Song. Sen.jata api dan meriam buatan China telah digunakan oleh tentera Mongol dalam pengepungan yang berjaya di Fancheng selepas menawan pos-pos dan pasukan tentera sokongan Song dari Sichuan dan Yuezhou, yang berjaya menerobos kepungan tetapi akhirnya dikalahkan.

Dalam pertem.puran ini, penggunaan manjanik pengimbang (counterweight trebuchet) oleh tentera Mongol terbukti amat berkesan. Tapi dari mana mereka memperoleh jentera pengepungan yang canggih ini?

“Reka bentuk manjanik berasal dari negara-negara Islam, dan ia lebih kuat dan kukuh berbanding manjanik biasa. Bagi manjanik yang terbesar, kerangka kayu itu berdiri di atas lubang di dalam tanah. Pelancarnya berdiameter beberapa kaki, dan apabila lontarannya dilancarkan, gegarannya menghasilkan lubang sedalam tiga atau empat kaki. Apabila unit artileri ingin melancarkan tem.bakan jarak jauh, mereka menambahkan berat beban terhadap pengimbang dan menariknya lebih jauh ke belakang, apabila mereka hanya memerlukan jarak yang lebih pendek, mereka memposisikannya lebih dekat ke arah hadapan.” — Zheng Sixiao

Bukti gambaran mengenai manjanik pengimbang pada abad ke-12 berasal dari sarjana Muslim, Mardi bin Ali al-Tarsusi, yang menulis buku panduan tentera untuk Salahuddin al-Ayyubi pada sekitar tahun 1187. Ia menjelaskan sejenis manjanik hibrid yang dikatakan memiliki kekuatan lontaran yang setara dengan manjanik tarikan yang ditarik oleh lima puluh orang sekaligus kerana “gaya malar (graviti) yang berbeza dengan kuasa tarikan manusia.”

Namun dalam penulisannya, Al-Tarsusi menulis “manjanik merupakan mesin yang dicipta oleh orang kafir” (Al-Tarsusi, Bodleian MS 264). Ini menunjukkan pada zaman Salahuddin, orang Islam giat mengkaji teknologi jentera pemberat, namun tidak menganggap diri mereka sendiri sebagai penemu terawal yang mencipta jentera tersebut.

Ya, manjanik bukan dicipta oleh orang Islam, namun teknologi jentera ini diperkembangkan melalui usaha inovasi jurutera-jurutera Islam. Ia tak pernah disebut dalam catatan sejarah China hinggalah pada sekitar tahun 1268, sewaktu pasukan tentera Mongol mengepung kota berkembar Fancheng dan Xiangyang.

Sepanjang tempoh pengepungan ini, beberapa cubaan telah diambil oleh tentera Dinasti Song untuk lolos dari pengepungan, terutamanya melalui sungai. Pada bulan Oktober 1270, komander tentera Song, Fan Wenhu cuba menerobos sekatan. Dia gagal dan kehilangan 2000 orang tentera dan 30 buah sampan.

Pada Ogos 1271, tentera Song menghadapi satu lagi cubaan yang gagal untuk lolos dari kepungan, kali ini mereka juga kehilangan kira-kira 2000 askar. Pada bulan September 1272 dua komander terkemuka bersama 3000 tentera telah menembusi barisan pengepungan Mongol. Chang Shun, salah seorang komander Song gugur dalam pertem.puran dan dianggap sebagai satu kehilangan yang besar.

Beberapa ketika kemudian komander lain dengan bersisa seramai 3000 tentera cuba untuk keluar. Kali ini Mongol sudah bersedia. Untuk membantu mereka melihat dengan jelas pada waktu malam, tentera Mongol meletakkan jerami di tebing sungai dan mem.bakarnya untuk menghujani kapal musuh dengan anak panah. Ramai tentera telah ditangkap dan komander mereka terbu.nuh.

Namun, Lu Wenhuan tidak mahu menyerah, dan tentera Mongol tidak boleh menyerbu kota itu tanpa mengakibatkan lebih banyak kor.ban. Dengan tiadanya sebarang kemungkinan yang tinggi untuk menawan kota itu, Kublai Khan menyedari, sesuatu perlu dilakukan.

Kublai menghantar utusan kepada anak saudaranya, Abaqa Khan, ilkhan yang memerintah negeri Ilkhaniyah di wilayah Parsi yang ditak.luki Mongol. Kublai meminta bantuan Abaqa untuk membawakan sesiapa yang boleh membantu dalam pe.rang pengepungan.

Maka Abaqa menghantar dua orang jurutera terkemuka dari Iraq, mereka berdua adalah Ismail yang berasal dari Aleppo dan Alauddin yang berasal dari Mayyafariqin. Merekalah yang akan membina manjanik pengimbang pertama dalam sejarah di China, yang akan digelar sebagai “Huihui Pao” atau “Sen.jata Muslim”.

Tentera Mongol akan menggunakan sen.jata pengepungan terbaru itu terhadap kota Fancheng terlebih dahulu. Catatan melaporkan sen.jata itu menggegarkan langit dan bumi apabila ia melepaskan tem.bakan yang memus.nahkan apa saja halangan di hadapannya.

Bahan projektil (peluru) nya saja sudah seberat seberat 150 kati, (kira-kira 165 lbs. atau 75 kg), dan memiliki jarak jangkauan yang lebih luas daripada apa saja sen.jata ada di dalam kota hingga Song tak mampu membuat se.rangan balas.

Mongol melancarkan batu besar, bahan letupan dan entah apa lagi yang ditem.baknya ke dalam kota menggunakan manjanik pengepung itu. Fancheng tak mampu menahan se.rangan berat sebegitu rupa hinggalah jatuh beberapa hari selepas sen.jata itu digunakan.

Apabila ketua panglima tentera Dinasti Song Selatan, Lu Wenhuan menerima laporan mengenai kejatuhan salah satu kota berkembar itu, dia kecewa tapi tak berputus asa serta-merta. Huihui Pao, atau Sen.jata Muslim dipindahkan ke seberang sungai dan diletakkan di sudut tenggara Xiangyang. Lu Wenhuan terus bertahan menentang se.rangan berterusan Mongol.

Akhirnya dia ditawarkan untuk memerintah dua kota itu jika dia menyerah kalah dan berpaling tadah dengan memihak kepada Mongol. Kublai Khan menggalakkan pembelotan sedemikian dan ramai tentera Song yang membelot itu memandang Kublai sebagai orang yang ditakdirkan menerima mandat dari Syurga untuk menjadi maharaja baru di bawah Dinasti Yuan.

Lu Wenhuan juga turut sama menyerah kalah, menamatkan pengepungan yang memenatkan selepas sekian lama, dan Kublai Khan menunaikan janji dengam memberikan kedua-dua kota berkembar itu kepadanya untuk diperintah di bawah kedaulatan Dinasti Yuan Mongol.

Kejatuhan kota Xiangyang dan Fanchemg menandakan satu titik perubahan dalam pepe.rangan Mongol menentang Dinasti Song Selatan. Moral dan semangat jatuh merudum di istana pemerintah Empayar Song, dan tentera Song terus bertahan selama beberapa tahun lagi hanya untuk menyaksikan bangsa Mongol berjaya menak.luki seluruh China.

Meskipun begitu, di sebalik kejayaan Mongol ini, jika tanpa kehadiran dua jurutera Muslim dari Parsi yang membina manjanik pengimbang untuk mereka, mungkin Mongol akan mengambil masa yang lebih lama lagi untuk menamatkan pe.rang, atau mungkin mereka tak akan berjaya. Tapi siapa sebenarnya dua jurutera ini?

Ismail dikatakan sebagai seorang pakar pembuatan sen.jata pengepung, terutamanya manjanik pengimbang, beliau seorang Muslim yang dipercayai berasal dari Aleppo, dan dibawa dari Iraq untuk berkhidmat dalam tentera Kublai Khan bagi menjayakan penak.lukan Mongol terhadap Dinasti Song Selatan.

Ismail dan Alauddin membawa bersama-sama keluarga mereka dan melalui jalan terkawal menuju ke Hangzhou, di mana mereka bermula dengan membina manjanik besar yang akan ditempatkan di hadapan gerbang kota. Ismail juga bertanggungjawab melakukan tinjauan dan penilaian secara dekat sebelum mendirikan manjanik di bahagian sudut tenggara.

Ismail akhirnya meninggal dunia pada tahun 1330 dan digantikan oleh anaknya yang bernama Yakoob untuk meneruskan peranannya di dalam tentera Dinasti Yuan Mongol.

Manakala Alauddin pula lebih terikat dengan ketua jeneral bernama Alihaya, di mana mereka akan bersama-sama menyeberangi Sungai Yangtze dan dia terlibat dalam proses penawanan banyak kota-kota. Selepas pe.rang, dia dilantik sebagai pesuruhjaya di Wanhu.

Alauddin meninggal dunia pada tahun 1312, jasa bakti yang disumbangkannya dibayar dengan pelbagai jenis ganjaran termasuklah tanah pertanian di Nanjing dan gelaran penghormatan, dia digantikan oleh anaknya Ma-ha-sha (mungkin sebutan Cina untuk Musa).

Tak ada banyak maklumat terperinci mengenai mereka berdua namun Alauddin juga sering disebut-sebut sebagai pengasas suku Kurdi Mukri memandangkan semasa pemerintahan orang Turkmen dan semasa awal kemerdekaan wilayah Darbas atau Daryas daripada kekuasaan salah satu suku Turkmen, beliau menjadi pemilik wilayah itu.

Kemudian wilayahnya, bersama wilayah Darreh Barik dan Akhtachi mengilhak dan menyerap suku Timur dan Selduz di bawah kawalan mereka. Secara beransur-ansur, beliau membentuk kerajaan yang kuat dan berkuasa dan menamakan kerajaan serta sukunya sebagai suku Mukri dan memerintah dalam tempoh yang panjang tanpa pepe.rangan. Akhtachi dan Timur, adalah pemerintah keturunan Mongol yang pernah memerintah Emiriyah Mukri.

Namun setakat ini penulis belum menemui sebarang sumber yang benar-benar boleh mengesahkan maklumat latar belakang mengenai kedua-dua tokoh yang berjasa dalam kebangkitan Dinasti Yuan Mongol di China ini.

Dinasti Yuan terus mengekalkan dasar toleransi beragama setelah berjaya memerintah seluruh China. Namun mereka tetap mengambil langkah berjaga-jaga dengan menerapkan konsep pecah dan perintah, di mana mereka membawa populasi Muslim Asia Tengah ke China untuk dilantik menjadi pentadbir wilayah, manakala kaum Cina Han, Khitan, dan lain lain etnik yang berasal dari China dihantar sebagai pentadbir di wilayah Muslim di Bukhara, Asia Tengah.

Dasar ini dilaksanakan sebagai langkah mengurangkan sebarang kemungkinan ancaman penentangan akibat dari pergaulan sesama kaum yang boleh menyebabkan kebangkitan semangat nasionalis.

Abad ke-14 menyaksikan ramai figura ternama Muslim dilahirkan semasa era Dinasti Yuan Mongol, antaranya Jamal ad-Din, ahli astronomi Parsi era Kublai Khan, Amir al-Din, arkitek Muslim yang melaksanakan pertukaran budaya dan teknologi dengan menguasai ilmu seni bina Han dan bertanggungjawab dalam pembangunan ibu kota baru Empayar Mongol melalui Dinasti Yuan di Dadu, atau dikenali sebagai Khanbaliq, iaitu Beijing hari ini.

Dinasti Yuan terus berpusat di Khanbaliq sehinggalah tahun 1368 apabila Zhu Yuanzhang, pengasas Dinasti Ming dan bakal Maharaja Hongwu mengepalai pembero.ntakan dengan menghantar tentera ke ibu kota Dinasti Yuan. Saki baki kelas pemerintah dan tentera berbangsa Mongol diusir melarikan diri ke utara kembali ke Mongolia sementara Zhu Yuanzhang mengisytiharkam penubuhan Dinasti Ming.

Namun ketika itu pewaris kerajaan Dinasti Yuan masih mahu bertahan dengan menubuhkan Dinasti Yuan Utara yang lemah. Khanbaliq diambil alih oleh bangsa Han dan dinamakan semula sebagai Beiping (Beijing).

Anda berminat dengan sejarah Mongol? Kalau berminat, kami nak cadangkan pembelian Kitab Tamadun Mongol, boleh dapatkan pada pautan pembelian di bawah bersama sebuah lagi judul terbaru kami, Kitab Tamdun Rom: https://bit.ly/pratempahktmktr


Kisah Makcik Bawang Zaman Nabi Yusuf A.S

Akhir-akhir ini, istilah “Mak Cik Bawang” telah menjadi fenomena umpama simpulan bahasa moden. Istilah ini membawa maksud “Golongan yang suka bergosip”.

Dikatakan istilah ini muncul bersempena tindak-tanduk ahli anggota rewang (atau dalam adat orang Kedah, Kenduri Pakat) yang sering bergosip sambil menyempurnakan kerja-kerja dapur seperti mengupas bawang.

Sebenarnya, fenomena bergosip ketika kenduri ini bukan hanya dilakukan oleh makcik-makcik di negara kita sahaja. Sebaliknya, sejarah menunjukkan kejadian seumpama ini pernah berlaku jauh di zaman purba lagi iaitu di kerajaan Mesir Purba.

Yang bergosip dan yang digosip bukan calang-calang orang. Wanita-wanita dari kerabat bangsawan pada ketika itu “membawang” mengenai isu seorang isteri Pemimpin Mesir pada ketika itu. Isteri pemimpin Mesir itu dikatakan bernama Zulaikha sepertimana masyhur dalam kitab-kitab tafsir.

Mereka bergosip tentang peristiwa Zulaikha cuba menggoda Nabiyullah Yusuf Alaihisalam. Sudah menjadi lumrah, orang yang bergosip sudah pasti akan merendah-rendahkan orang lain dan acah-acah diri sempurna. Oleh itu, Zulaikha bertindak untuk menguji pula wanita-wanita itu semua. Adakah mereka itu semua “bagus sangat” atau “2X5 sahaja” ?

“Dan (sesudah itu) wanita-wanita di bandar Mesir (mencaci hal Zulaikha dengan) berkata: Isteri Al-Aziz itu memujuk hambanya (Yusuf) berkehendakkan dirinya, sesungguhnya cintanya (kepada Yusuf) itu sudahlah meresap ke dalam lipatan hatinya; sesungguhnya kami memandangnya berada dalam kesesatan yang nyata.

Maka apabila ia (Zulaikha) mendengar cacian mereka, dia pun menjemput mereka dan menyediakan satu JAMUAN untuk mereka, serta memberi kepada – tiap seorang di antara mereka sebilah pisau. Dan pada ketika itu berkatalah ia (kepada Yusuf): “Keluarlah di hadapan mereka”. Maka ketika mereka melihatnya, mereka tercengang melihat kecantikan parasnya, dan mereka dengan tidak sedar melukakan tangan mereka sambil berkata: “Jauhnya Allah dari kekurangan! Ini bukanlah seorang manusia, ini tidak lain melainkan malaikat yang mulia!”

(Zulaikha) berkata: “Inilah orangnya yang kamu tempelak aku mengenainya! Sebenarnya aku telah memujuknya berkehendakkan dirinya tetapi ia menolak dan berpegang teguh kepada kesuciannya; dan demi sesungguhnya kalau ia tidak mahu melakukan apa yang aku suruh tentulah ia akan dipenjarakan, dan akan menjadi dari orang-orang yang hina.” (Surah Yusuf 12:30-32)

Membawang itu slanga orang sekarang. Gosip itu dari bahasa Inggeris. Jika bahasa Melayu baku, ia dikenali sebagai mengumpat. Jika dalam bahasa Arab, ia disebut sebagai Ghibah. Ghibah adalah membicarakan aib orang lain. Sedang manusia tidak suka, apabila bentuknya, perangainya, keturunannya dan ciri-cirinya dihina dan nama baiknya dinodai.

Rasulullah bersabda dalam hadis riwayat Muslim, Abu Daud, Tarmizi dan Nasa’i yang mafhumnya, “Tahukah kamu, apakah itu Ghibah?“

Sahabat berkata, “Allah dan Rasul-Nya lebih mengetahui.

Lalu Nabi menjawab, “Iaitu kamu menceritakan tentang saudaramu mengenai hal-hal yang dibencinya”.

Maka sahabat bertanya lagi, “Bagaimana, jika yang dikatakan itu sebetulnya terdapat pada saudara tersebut?”

Nabi menjawab, “Jika yang kamu katakan itu ada padanya, bererti kamu telah mengumpatnya dan jika tidak seperti apa yang kamu katakan itu, sesungguhnya kamu telah berbuat fitnah tentang dirinya.

Dalam satu lagi hadis, dari Jabir dan Abu Said mereka berkata, “Rasulullah pernah bersabda, “Jauhilah olehmu sifat Ghibah karena Ghibah itu lebih besar dosanya daripada zina”.

Ditanyakan kepada Rasulullah, “Kenapa pula begitu?”

Rasulullah menjawab, “Seseorang itu berzina kemudian bertaubat, Allah akan mengampuni kepadanya manakala orang yang mempunyai sifat Ghibah, Allah tidak akan mengampuninya sehingga temannya mahu mengampuninya.”

Dalam al-Quran Surah al-Hujurat ayat 12, Allah berfirman, “Hai orang-orang yang beriman, jauhilah dari bersangkaan, karena sebagian dari bersangkaan itu dosa. Dan janganlah mencari-cari atau mengintip keburukkan, kesalahan dan aib orang dan janganlah mengumpat antara satu sama lain. Adakah seorang diantara kamu yang suka memakan daging saudaranya yang sudah mati? Maka tentulah kamu merasa jijik kepadanya. Dan bertakwalah kepada Allah. Sesungguhnya Allah Maha Penerima taubat lagi Maha Penyayang”.

Jemput follow penulis : https://instagram.com/khairiasyraf_17


Kota Agung Tenochtitlan Yang Dibina Bangsa Aztec

Pada sekitar abad ke-15 dan 16 Masihi begitu, Aztec bangkit menjadi sebuah empayar agung di Amerika Tengah (Mexico hari ini) sezaman dengan Kesultanan Melayu Melaka. Salah satu tanda peradaban yang dimiliki Aztec ialah kota agung Tenochtitlan. Saya cuba menyenaraikan fakta-fakta menarik mengenai kota Tenochtitlan ini.

1. Tenochtitlan adalah kota yang dimana di atas pulau di tengah-tengah tasik yang berpaya. Bagaimana pada abad tersebut pencapaian sehebat ini mampu dilaksakan? Tak lain tak bukan kerana arkitek dan juruteranya telah mencipta beberapa pasak-pasak yang mampu dipasang pada bawah air untuk pembinaan kota. Terusan dibina dan dihubungkan dengan tambak dan jambatan.

2. Pada zaman kemuncaknya Empayar Aztec ini, populasi kota Tenochtitlan adalah mencecah sehingga 300 ribu orang. Manakala Tenochtitlan yang dibina di atas paya-paya dan tasik, populasi yang mengelilingi tasik dan paya ini pula mencapai sehingga 700, 000 orang. Sedangkan dalam masa yang sama, populasi di kota London hanya nencapai 100, 000 orang sahaja.

3. Kota pertama di dunia yang menjanjikan pendidikan percuma walaupun masih ada jurang pendidikan antara bangsawan dan orang awam.

4. Setiap kota-kota di Tenochtitlan adalah serba putih daripada bangunan, rumah, jalan, terusan, kuil. Sebab itu ketika menghampiri kota ini dari jauh, penjajah Sepanyol memandang kota ini dari jauh, ia memberi gambaran palsu bahawa mereka sedang melihat sebuah kota yang dibina daripada perak.

5. Saiz empayar Aztec pada ketika itu disamakan dengan satu pertiga daripada saiz Eropah dan ia dibina hanya selama 200 tahun tanpa bantuan kuda pun kerana kuda masih belum memasuki benua Amerika ketika itu.

6. Pos Laju mungkin harus belajar daripada Tenochtitlan. Diikatakan bahawa servis penghantaran oleh Tenochtitlan adalah antara terpantas pada ketika itu. Setiap 8 kilometer, ada sahaja para “runner” yang akan menggantikan antara satu sama lain. Maharaja Moctecuhzoma I menerima ikan segar dari perairan Mexico dalam masa sehari padahal jaraknya jauh berbatu-batu dan para “runner” di Tenochtitlan tidak mempunyai kuda.

7. Tenochtitlan boleh dianggap sebagai bandar paling terang di dunia pada abad ke-16 Masihi apabila unggun api, obor, dan seumpama dengannya diletakkan pada setiap bangunan, piramid, rumah, kuil lalu menerangkan keseluruhan kota yang dinbna di atas tasik dan pulau ini.

8. Tenochtitlan telah melakukan banyak penemuan mengagumkan dalam bidang perubatan pada zaman itu yang hampir tidak diketahui oleh kebanyakan bahagian di dunia yang lain seperti pembedahan, herbalism dan psikologi.

9. Antara zoo terawal dan juga zoo terawal di benua Amerika dalam sejarah adalah dibina di Tenochtitlan yang menempatkan pelbagai haiwan yang mendiami benua Amerika ketika itu. Ia diarahkan pembinaan oleh Moctezuma I. Ia terletak di istana permerintah, dengan setiap zoo dijaga oleh 300 orang. Bahkan, ia turut dilengkapi dengan dengan taman botani dan kawasan akuatik yang mengandungi 10 kolam air tawar dan 10 kolam air masin yang dipenuhi pelbagai jenis ikan dan haiwan akuatik.

10. Orang Aztec berjaya mencipta sistem pulau artifisial yang dipanggil sebagai “chinampas” yang dibina menggandakan lagi hasil tanaman. Sehingga hari ini, chinampas masih lagi digunakan di dalam pertanian.

11. Terdapat sebuah kuil di Aztec setinggi 60 meter yang dibina untuk diabadikan pada Dewa Hujan dan Kesuburan iaitu Tlaloc serta Dewa Perang Aztec iaitu Huitzilopochtli. Pada sekitar 1487, dikatakan terdapat 4000 tawanan perang dikorbankan dengan ditarik jantung dari tubuh yang hidup semata-mata untuk diabadikan kepada dewa mereka.

12. Pengangkutan utama di Tenochtitlán adalah terusan-terusan yang dihubungkan dengan sampan dan bot, saling tak tumpah seperti di Venice. Terusan terbesar adalah sepanjang 8 meter dan juga selebar 20 meter.

13. Antara catatan penjajah Sepanyol ketika mereka sampai ke Tenochtitlan adalah seperti berikut:

“…beberapa orang dari askar kami pun bertanya sama ada perkara yang kami lihat bukan mimpi. Saya tidak tahu bagaimana untuk menerangkannya, melihat perkara-perkara seperti yang kami lakukan yang tidak pernah didengar atau dilihat sebelum ini, tidak pernah dimimpikan.”
-Bernal Díaz del Castillo

14. Tanpa Aztec, tidak mungkin kita mengenali tomato dan Milo hari ini. Dikatakan bahawa ketika penjajah Sepanyol menjejakkan kaki ke sana, antara minuman yang diminum oleh orang Aztec ialah air coklat manakala mereka kali pertama melihat Tomato.

Rujukan:

Xiu (2016) 17 facts about Tenochtitlan that will make you even prouder to be a Mexican. Matador Network. https://matadornetwork.com/abroad/17-facts-tenochtitlan-will-make-even-prouder-mexican/

Wikes, John (2016) 5 facts about Tenochtitlán. History Revealed. http://www.historyrevealed.com/article/international-history/5-facts-about-tenochtitl%C3%A1n

Cik Srikandi (2018) Kota Melaka & Tenochtitlan. The Patriots. https://www.thepatriots.asia/kota-melaka-tenochtitlan/


Reverse Money Laundering: Tukar Wang Halal Jadi Haram

Pengubahan wang haram sering didengari rakyat yang semakin cakna tentang gejala penipuan dan pemutihan wang.

Tetapi bukan semua orang pernah mendengar tentang pengubahan wang halal. Hanya kerana tidak mendengar bukanlah bermakna ia tidak wujud.

Dengan kehangatan berita semasa, inilah masa paling sesuai untuk berbincang tentang perkara ini.

Wang halal diperolehi melalui perniagaan sah selepas membayar cukai (ataupun mendapatkan pelepasan). Tetapi bukan semua perkara boleh diselesaikan dengan wang sah.

Jadi inilah masa untuk menggunakan wang haram balik. Selalunya wang halal yang diharamkan bagi tujuan memenuhi kewangan keg4n4san (Cassella, 2003).

Selain daripada keg4n4san, ia juga boleh digunakan organisasi-organisasi j3n4y4h.

Wang tunai yang tidak disahkan ini menjadi terasing daripada penyata kewangan rasmi, jadi mudah untuk lari cukai, menjulap dan membayar gaji untuk tujuan gelap (Zabyelina, 2015).

Maka bukan semua organisasi gelap mempunyai wang haram mencukupi bagi memenuhi keperluan gelap ini. Apabila tidak cukup, wang suci perlu dikotorkan.

Biasanya negara-negara bekas Kesatuan Soviet yang banyak mengamalkan perkara ini.

Proses sedemikian memudahkan kelangsungan ekonomi tempatan yang kebanyakannya diserap dalam ekonomi gelap.

Disini mekarnya institusi sumbang seperti pel4cur4n, d4d4h dan pemerdagangan manusia. Semua industri ini beroperasi di luar pemantauan cukai kerana tidak sah di sisi undang-undang.

Jadi proses pengubahan wang halal sebenarnya jauh lebih sukar untuk dikesan pihak berkuasa.

Pengamal boleh sahaja membalas yang mereka berbelanja wang tersebut, seperti hiburan, pelancongan dan makanan mewah.

Sukar untuk pihak berkuasa ketahui dengan tepat, melainkan jika diintip rapat. Disebabkan itulah aktiviti keg4n4san masih menular pada hari ini, kerana dibiayai secara terus oleh pihak tertentu.

Gaji pengg4n4s yang berdepan dengan b4h4ya setiap hari bukannya murah. Mereka perlu dibiayai jua, ataupun mula berpihak kepada orang lain. Operasi mereka memakan masa dan kos tinggi.

Pusat latihan pun begitu – semua ini memerlukan dana. Dalam ekonomi yang rosak, inilah sebab kenapa keg4n4san beroperasi bagaikan industri. Ini sahaja yang boleh digunakan untuk mencari nafkah (sekalipun haram).

Untuk berbelanja, mereka perlu duit – dan sistem kewangan agar perbelanjaan boleh dibuat. Mereka suka tunai kerana tidak boleh mendedahkan apa-apa.

Tetapi tunai terlalu banyak dan mustahil boleh disembunyikan. Kalau dijilat api, siapa pun tidak untung. Maka aliran kewangan perlu diharapkan juga – wang halal perlu menjadi haram untuk membuat kerja haram.

Wang haram perlu jadi halal untuk menghalalkan perkara haram.

Yang membayar harga mahal ialah rakyat kadangkala, kerana pengg4n4s hanya berani bertindak terhadap rakyat marhaen. Sudahlah dinafikan kestabilan politik dan manfaat ekonomi, mereka disasarkan pula.

Sekalipun White House dan Pentagon terlibat dalam Peristiwa 11 September, seramai 2,977 rakyat marhaen terbvnvh.

Hampir 400 orang dalam kalangan mereka berbangsa Yahudi (Kirsch, 2011), dilenyapkan begitu sahaja kerana pengubahan wang halal.

Didapati bahawa wang halal (mungkin sudah diubah daripada wang haram) dari Emiriyah Arab Bersatu telah masuk dalam akaun bank di New York sebelum dipindahkan ke dalam akaun-akaun kecil pengg4n4s 9/11 di Florida.

Jadi di sini, wang halal telah menjadi wang haram (mereka membuat kerja haram). Dan 18,000 perniagaan kecil-kecilan terlungkup, dan seramai 223,000 kehilangan mata pencarian selepas dua menara tumbang di Bandar Raya New York (Eaton, 2003).

Kerana duit halal diharamkan.

RUJUKAN:

Casella, S.D. (2003). Reverse money laundering. Journal of Money Laundering Control. 7 (1): 92-94.

Eaton, L. (2003, Mac 14). Job Losses in New York city Since 9/11 Continue to Grow. The New York Times.

Kirsch, A. (2011, September 6). No Escape. Tablet Mag.

Zabyelina, Y. (2015). Reverse money laundering in Russia: Clean cash for diry ends. Journal of Money Laundering Control. 18 (2): 202-221.


Cacar Monyet: Virus Jangkitan Pertama Di Asia

Pada Mei 2019, negara jiran sebelah selatan dikejutkan dengan kes jangk1tan Cacar Monyet atau Monkeypox. Seorang warganegara Nigeria berusia 38 tahun yang mendarat di Singapura pada 8 April dan dikesan menghidapi v1rus tersebut pada 8 Mei. Kes ini adalah yang kes jangk1tan pertama di Singapura malah di Asia.

Pada 30 April, beliau menunjukkan tanda-tanda dem4m, otot sengal, seram sejuk dan ruam pada kulit. Berdasarkan siasatan, lelaki itu pada kebanyakan masa tinggal di dalam biliknya antara 1 hingga 7 Mei.

Sebagai langkah pencegahan, Kementerian Kesihatan Singapura mengeluarkan arahan kuarantin untuk 23 orang yang mempunyai kontak rapat dengan pesakit.

Ketua Pengarah Kesihatan membuat kenyataan tiada ke jangk1tan penyak1t itu di Malaysia. Kementerian Kesihatan juga menasihati pelancong yang ingin pergi ke kawasan yang melaporkan kejadian monkeypox di Afrika Tengah dan Barat untuk mengambil langkah berjaga-jaga.

Sejarah Jnagkitan

Monkeypox pertama kali ditemui pada tahun 1958. V1rus ini menyerang sekelompok monyet yang menjadi subjek penelitian dalam sebuah makmal. Berdasarkan laporan CDC, pembawa v1rus ini masih tidak diketahui. Namun siasatan membawa kepada spesis tikus di afrika iaitu Gambian pouched rats.

Berbagai spesies haiwan telah disyaki pembawa semulajadi v1rus monkeypox. Ini termasuk rope squirrels, tree squirrels, Gambian poached rats, dormice dan beberapa jenis roden di Afrika.

Kes monkeypox manusia pertama dicatatkan pada tahun 1970 di Republik Demokratik Kongo (dulu Zaire). Seorang kanak-kanak berumur sembilan tahun mengalami simptom penyak1t ini dan didiagnos positif jangk1tan.Pada tahun 2003, kes jangk1tan penyak1t ini dilaporkan di luar dari Afrika. Amerika Syarikat mencatatkan 47 kes. Penularan jangk1tan merebak ke lima negeri. Satu kes jangk1tan turut dikesan Israel dan tiga kes di United Kingdom pada tahun 2018.

Penularan ke Amerika Syarikat disahkan berpunca daripada haiwan-haiwan yang diimport dari Ghana ke Texas.

V1rus cacar monyet termasuk dalam v1rus orthopox, famili Poxviridae, bersama dengan cowpox/cacar lembu, (vaccinia), dan variola (small pox/cacar air). Ada dua strain v1rus cacar monyet iaitu yang berasal dari Afrika Barat dan Kongo.

Strain Afrika Barat kurang agresif dan menyebabkan sakit yang ringan pada haiwan dan manusia serta lebih jarang dapat ditular kepada manusia berbanding dengan strain dari Kongo.

Cara Jangk1tan

V1rus monkeypox ditularkan kepada manusia melalui gigitan atau sentuhan langsung dengan darah binatang atau cecair badan dan lvka haiwan yang dijangkiti. V1rus juga boleh merebak akibat memakan daging haiwan yang dijangkiti dan tidak dimasak dengan betul.

V1rus tidak ini mudah merebak di kalangan manusia. Namun, jangk1tan antara manusia boleh berlaku melalui cecair/titisan dari salur pernafasan, tersentuh lvka orang dijangkiti v1rus atau objek mempunyai cecair tubuh pesakit.

Simptom

Tanda-tanda jangk1tan termasuk dem4m, rasa sengal, nodus limfa yang bnegkak dan kvrap. Ia boleh menyebabkan komplikasi serius seperti pneumonia atau menyebabkan mavt bagi sesetengah kes.

Ruam akan tumbuh dalam masa sehari hingga tiga hari selepas dem4m. Ia seringkali bermula di bahagian muka dan merebak ke bahagian tubuh yang lain, selalunya di tapak tangan dan kaki.

Dalam beberapa kes, v1rus tersebut boleh menimbulkan komplikasi serius seperti pneumonia, sepsis, radang otak dan kehilangan deria penglihatan akibat jangk1tan pada mata. Simptom-simptom tersebut biasanya kekal antara 14 hingga 21 hari.

Tempoh inkubasi v1rus dalam tubuh biasanya antara enam hingga 21 hari. Pesakit akan mengalami gejala selama dua hingga empat minggu. Tanda dan gejala jangk1tan adalah dem4m, keletihan, sakit kepala serta ruam bermula di muka kemudian tapak tangan dan tapak kaki, diikuti bahagian tubuh yang lain.

RUJUKAN:


Bila Umat Manusia Mula Minum Susu?

Berpuluh-puluh ribu tahun manusia prasejarah mengamalkan gaya hidup berpindah randah. Secara tidak langsung, gaya hidup ini mencetuskan migrasi sangat besar yang memangkinkan sebuah taburan di setiap benua.

Bagi yang tertanya-tanya, manusia prasejarah mengamalkan kehidupan nomad kerana ikut makanan. Apabila binatang bergerak, maka bergeraklah mereka. Ketika itu mereka tidak tahu bertani. Jadi mereka membina rumah mudah alih setakat angkut pasang seperti tulang dan kulit gajah mammoth misalnya.

Ilmu pertanian mula menjadi tunas hidup sekitar 10,000 tahun lalu. Masa ini barulah mereka hidup setempat dengan cara berbakti pada tanah (Price, 2017).

Ini semua kerja puak Natufia, dipercayai budaya pertama yang bertani. Natufia juga berjaya menjinakkan anjing dan babi (Price & Hongo, 2020). Bermakna peralihan daripada nomadisme ke pastoralisme dicetuskan Natufia.

Tetapi ada satu persoalan di sini. Sains mempunyai bukti yang manusia bermigrasi ke ceruk-ceruk pedalaman yang jelas sekali tandus tanpa sebarang makanan. Habis bagaimana manusia prasejarah berhijrah nun jauh ke tempat-tempat begini… kalau betul tiada makanan?

Logiknya, mereka membawa haiwan ternakan. Tetapi kalau tμmbαηg seekor lembu yang setia mengikut, takkan mungkin mereka mampu membawa segala daging. Tambah pula sehari dua, daging akan busuk. Maka berbalik pada persoalan.

Cairan Putih Yang Menghentak Laju

Manusia prasejarah bukan setakat pandai menternak haiwan. Sebaliknya, mereka juga sudah pandai mεmerαh susu (Valente, 2017).

Bukti terdapat pada gigi beberapa rangka manusia. “Kalkulus” dalam bahasa pergigian tidak sama seperti bahasa matematik tambahan.

Definisi marhaen adalah “karang gigi”, iaitu gumpalan plak (plaque) yang mengeras pada permukaan gigi. Saintis dengan begitu berhati-hati mengikis keluar kalkulus untuk menjalankan analisis protein.

Melalui kaedah ini, saintis mengenal pasti rangka yang pernah minum susu. Dan melalui kaedah pentarikhan radiokarbon pula, saintis boleh tahu rangka apa dari zaman bila. Gabungan dua kaedah ini membuka jendela baru dalam memahami pemakanan prasejarah.

Sebelum Zaman Gangsa, lebih daripada 90 peratus tidak minum susu. Masuk saja Zaman Gangsa, iaitu zaman manusia bermigrasi ke tempat tidak tercapai sebelum ini, 94 peratus minum susu (Wilkin, et al., 2021).

Dapatan ini sahaja tidak mencukupi. Saintis ingin tahu susu haiwan apa mereka minum. Dengan teknologi komputer, mereka mampu menjalankan analisis terperinci untuk membandingkan asid amino (pendahulu protein) susu yang berbeza mengikut haiwan.

Apabila asid amino bergabung, mereka dipanggil peptide. Kalau tengok asid amino manusia moden, memanglah susu diminum adalah daripada kambing, lembu atau sayur-sayuran (badam misalnya). Tetapi kalkulus manusia prasejarah mengandungi asid amino daripada kuda.

Pintu Perbincangan Baru

Penemuan ini amat mengejutkan. Kerana saintis kemudian berdebat pula pasal penjinakkan kuda yang dipercayai berlaku sekitar 6,000 tahun lalu di Western Steppe (Librado, et al., 2021). Tetapi pengamalan susu kuda katanya bermula 3,500 tahun lalu dalam kalangan masyarakat Botai di Kazakhstan.

Rangka-rangka prasejarah ini berasal daripada zaman 5,000+ tahun lalu. Dalam kalangan rangka-rangka Botai pula, sangat susah untuk jumpa karang gigi berpeptide susu kuda. Ini pula ada jurang 1,500 tahun, yang mana manusia prasejarah dikatakan bermigrasi jauh seolah-olah susu kuda adalah perkara biasa.

Di sini mungkin ada satu kesimpulan mudah. Manusia prasejarah bersifat sama seperti manusia moden. Apabila terdesak, sanggup makan apa sahaja. Teringat susu kuda dengan perut berkeroncong lapar, silap-silap ada yang minum terus daripada ambing kuda.

RUJUKAN:

Librado, P., et al. (2021). The origins and spread of domestic horses from the Western Eurasian steppes. Nature. 598, 634-640.

Price, M. (2017, Mac 27). When did humans settle down? The house mouse may have the answer. Science.

Price, M., & Hongo, H. (2020). The Archaeology of Pig Domestication in Eurasia. Journal of Archaeological Research. 28, 557-615.

Valente, L. (2017, April 23). The Origins of Milk: Why Was the First Cow Milked in the First Place?. Medium.

Wilkin, S., et al. (2021). Dairying enabled Early Bronze Age Yamnaya steppe expansions. Nature.


Sudan Selatan: Kemerdekaan Yang Merugikan

Kemerdekaan amat bermakna dalam lipatan sejarah negara-negara di dunia termasuk negara kita, Malaysia. Namun begitu, tidak semua negara mendapat kesan yang diinginkan dari kemerdekaan yang mereka perolehi. Antara negara yang mendapat kesan buruk daripada kemerdekaan ialah negara termuda di dunia, Sudan Selatan yang berusia 6 tahun.

Sudan Selatan merupakan negara yang terletak di bahagian timur Afrika Tengah, bersempadan dengan Sudan (selatan), Uganda dan Kenya (utara), dan Habsyah (barat). Selain itu, negara yang berpopulasi seramai lebih 13 juta orang ini juga merupakan negara paling baru di dunia apabila mendapat kemerdekaan pada tahun 2011. Sudan Selatan merupakan sebuah negara republik yang diperintah oleh Presiden Salva KIIR Mayardit serta menjadikan Juba sebagai ibu negara mereka.

KEMERDEKAAN

Apabila Sudan mendapat kemerdekaan pada tahun 1956 dijangkakan bahawa rakyat-rakyat di bahagian selatan negara tersebut akan berpeluang untuk menyertai sistem politik di Sudan. Namun begitu, Arab Khartoum (pemerintah Sudan) telah memungkiri janji mereka sehingga menyebabkan berlakunya pemberontakan oleh rakyat-rakyat di bahagian selatan kepada pemerintah pusat. Pemberontakan ini telah menyumbang kepada berlakunya dua konflik yang berlaku dalam jangka masa yang begitu panjang iaitu pada tahun 1955 – 1972 dan 1983 – 2005.

Konflik ini telah mengakibatkan 2.5 juta orang terkorban (kebanyakkannya orang awam) yang disebabkan oleh kebuluran dan kemarau yang panjang. Akhirnya pada tahun 2005, usaha damai yang telah lama diusahakan akhirnya menghasilkan Perjanjian Damai Komprehensif yang ditandatangani pada bulan Januari. Perjanjian itu telah memperuntukkan kawasan selatan Sudan dengan kuasa autonomi selama 6 tahun dan akan diikuti oleh referendum pada tahun terakhir kawasan tersebut berautonomi. Keputusan referendum yang telah dilakukan pada Januari 2011 menyaksikan 98% menginginkan kawasan selatan berpisah daripada Sudan.

PASCA-KEMERDEKAAN

Sejak mencapai kemerdekaan pada 9 Julai 2011, pemerintah Sudan Selatan (South Sudan) telah bersusah payah untuk membentuk sebuah pentadbiran yang baik dan membangunkan negara ini. Di samping itu, mereka juga telah berusaha untuk mengawal pemberontakan kumpulan militan yang berlangsung di negara tersebut. Sudan Selatan juga perlu bergelut dengan keadaan ekonominya yang merundum sejak Januari 2012 apabila kerajaan membuat keputusan untuk menghentikan industri penghasilan minyak berikutan terdapat bantahan daripada Sudan.

Pada Disember 2013, konflik antara pihak kerajaan dan pihak pembangkang telah menyebabkan krisis kemanusiaan di Sudan Selatan apabila berjuta-juta rakyatnya dipindahkan dan berdepan krisis kekurangan makanan. Akhirnya pada Ogos 2015, kedua-dua pihak (kerajaan dan pembangkang) telah bersetuju untuk menandatangani perjanjian damai yang telah membawa kepada peralihan kerajaan bagi Kesatuan Kebangsaan pada April 2016. Namun begitu, pertelingkahan kembali berlaku antara dua pihak yang menandatangani perjanjian sebelum ini dan telah menyebabkan negara Sudan Selatan kembali terjerumus ke dalam konflik.

Sumber :
1. The World Factbook
2. The Washington Post


Zhuge Liang – Si Genius Tamadun China

Sesungguhnya, sejarah China antara sejarah yang paling menarik yang pernah saya tatap dan baca. Sejarah yang penuh dengan kisah epik hero dan heroinnya yang tak pernah mati dalam sejarah dan dikenang antara manusia yang harus diambil iktibar daripada kisah hidup mereka. Hari ini, saya sangat tertarik untuk bercerita mengenai Zhuge Liang, manusia yang ditabalkan sebagai antara penasihat ketenteraan yang terhebat pernah dimilik oleh China pada zaman purba.

Zhuge Liang, satu nama yang cukup dipuja di China. Sepanjang hidup Zhuge Liang, tercatat pelbagai pencapaian yang sangat mengagunkan. Antaranya ialah terhasilnya buku mengenai strategi perang yang hebat seperti Sixteen Strategies Of Zhuge Liang dan Mastering the Art of War.

Dilahirkan pada 181 Masihi di Shandong, itu ialah petanda kepada kelahiran sebuah tokoh yang kemudian akan dikenang atas sumbangannya saat zaman tiga kerajaan di China. Kehidupan asal Zhuge Liang hanyalah sekadar seorang petani yang menguruskan ladangnya di kawasan terpencil China.

Namun bakatnya mula disedari oleh Liu Bei, seorang warlord pada zaman Tiga Kerajaan di China dan ketika mahu mengrekruit Zhuge Liang menyertai pasukannya, Zhuge Liang menolak dengan mentah. Namun itu tidak menghalang Liu Bei untuk mendekati Zhuge Liang sehinggalah selepas tiga kali ditolak permintaannya, kali keempat kunjungan Liu Bei membuatkan Zhuge Liang kagum dengan kesungguhan dan keikhlasan Liu Bei lalu menyertai pasukan Shu Han yang dipimpin oleh Liu Bei.

Antara kebijaksanaan Zhuge Liang yang harus dikenang adalah seperti berikut:

1. Ketika pertempuran Bowang, kita menyaksikan bagaimana kebijaksanan Zhuge Liang mengatur strategi di mana dengan askar yang dalam jumlah tidak lebih daripada 5000 orang mampu menang ke atas 100 000 orang askar Wei yang dipimpin jeneral perang hebat seperti Xiahou Dun.

Xiahou Dun diarahkan oleh Cao Cao untuk memimpin 100 000 orang bagi memernagi Liu Bei yang sedang bersemayam di Xin Ye. Ketika itu, askar yang dimiliki oleh Liu Bei adalah tidak sampai 5000 orang pun. Maka, di sinilah adalah detik pertama dunia menyaksikan bagaimana minda seorang genius seperti Zhuge Liang memainkan peranannya.

Dua panglima perang terhebat yang dimiliki oleh pasukan Liu Bei iaitu Shu, Guan Yu yang terkenal dengan kisah lagenda mampu membunuh 10 000 orang dalam masa sehari di medan perang dan Zhang Fei yang mempunyai kekuatan mampu menumbuk seekor kuda dewasa sehingga pengsan di arahkan untuk menyerang medan pertempuran di kawasan cerun Bowang. Mereka di arahkan untuk tunggu sebelum melakukan serangan mengejut ke arah askar Xiaohu Dun yang berkampung di cerun Bowang.

Pertempuran dimulakan apabila Zhao Yun dan Liu Bei mencabar Xiaohu Dun dalam pertempuran sebelum diarahkan oleh Zhuge Liang untuk melarikan diri daripada pertempuran. Mereka disuruh untuk sengaja menunjukkan bahawa askar yang dipihak mereka adalah kecil untuk memastikan bahawa Xiaohu Dun terus mengejar mereka ke sebuah kawasan lembah yang agak sempit.

Ketika itu pasukan Liu Bei berpatah balik dan cuba menyerang armada 100 ribu orang itu. Namun, seperti yang diarahkan oleh Zhuge Liang, Liu Bei dipaksa untuk kembali melarikan diri daripada pertempuran, bagi mengumpan Xiaouhu Dun mara lebih dalam ke dalam lembah. Pada awalnya, Xiaohu Dun yang mengetahui punca Liu Bei menariknya adalah untuk serangan mengejut ke atas askar Xiaohu Dun di kawasan lembah, tetapi Xiaohu Dun mengatakan bahawa agak mustahil untuk Liu Bei mampu menang walau dengan serangan mengejut ke atas pasukannya.

“Inikah serangan mengejut yang kamu bilang? Menyedihkan!”

Itulah ayat yang diucapkan oleh Xiaohu Dun lalu mengejar Liu Bei dan askarnya jauh lebih dalam ke dalam kawasan lembah. Namun, serangan mengejut Liu Bei yang pertama sengaja dibuat seperti gagal untuk serangan sebenar kali kedua. Kali ini, Xiaohu Dun mula resah apabila api dibakar di kawasan lembah yang sempit itu memaksa Xiaohu Dun terpaksa berundur kembali ke kawasan kem.

Malangnya Zhang Fei dan Guan Yu yang ditugaskan untuk menyerang kem Xiaohu Dun tatkala Xiaohu Dun sedang berundur ke kawasan kem telah membakar habis kem tersebut, terutama di bahagian yang menyimpan bekalan makanan Xiaohu Dun. Pertempuran ini menyaksikan bagaimana kebijaksanaan Zhuge Liang mampu mengalahkan askar yang berjumlah 100 ribu orang milik Xiaohu Dun.

2. Ketika pasukan Liu Bei (Shu) menjalinkan pakatan dengan pasukan Sun Quan (Wu), Zhou Yu penasihat ketenteraan untuk pasukan Wu telah menyedari bahawa Zhuge Liang ini bukan calang-calang manusia dan bakal mengakibatkan masalah kepada tuannya iaitu Sun Quan pada masa hadapan. Untuk memastikan Zhuge Liang tidak terus hidup, Zhou Yu telah merancang sebuah pelan untuk mencantas Zhuge Liang.

Zhuge Liang telah diarahkan untuk menghasilkan 100 000 buah busur panah dalam masa sepuluh hari atau Zhuge Liang akan dikenakan tindakan undang-undnag ketentaraan atas kegagalan Zhuge Liang, Barangkali Zhuge Liang boleh dihukum pancung.

Namun Zhou Yu benar-benar terkejut dengan jawapan yang lahir daripada Zhuge Liang. Kata Zhuge Liang lagi, dia tidak memerlukan 10 hari, tetapi sekadar 3 hari sahaj auntuk menghasilkan 100 ribu busur panah kepada pasukan pakatan Liu Bei-Sun Quan dalam Pertempuran Red Cliff yang bakal menjelma dalam masa terdekat.

Diceritakan bahawa Zhuge Liang telah menyediakan 20 buah bot, yang kemduian diletakkan orang-orang yang diperbuat daripada jerami di atas setiap bot. Hanya dua tiga orang askar sahaja yang berada di atas bot tersebut. Lagipun Zhuge Liang yang mempunyai kepakaran dalam ilmu alam, telah meramalkan bahawa pada satu hari, akan ada kabus tebal di kawasan selatan Sungai Yangtze yang menjadi medan perang antara dua askar.

Dikatakan tatkala bot-bot Zhuge Liang menghampiri kawasan kem Cao Cao, maka diceritakan bahawa Zhuge Liang mengarahkan askar-askar yang berada di atas bot tersebut menghasilkan bunyi bising dan membunyikan drum dengan kuat seolah-olah ada serangan mengejut dilakukan ke atas pasukan Cao Cao. Pasukan Cao Cao yang dikaburi pengelihatan kerana kabus yang tebal, sekadar terpaksa menghujani bot-bot yang dipenuhi dengan manusia jerami itu dengan panah kerana tidak mahu mengambil langkah bodoh bunuh diri berperang dalam kabus tebal.

Hujan anak panah daripada askar Cao Cao itu kemudian melekat pada bot-bot dalam jumlah yang terlalu banyak dan apabila merasakan setiap bot dipenuhi dengan anak panah yang cukup, maka Zhuge Liang mengarahkan mereka berpatah balik dengan busur panah yang dikatakan mencukupi 100 ribu. Zhou Yu sangat terkejut menerima berita ini dan terpaksa melepaskan manusia genius ini.

3. Zhuge Liang antara mastermind di dalam tewasnya bala 800 000 askar milik Cao Cao (seperti mana yang didakwa oleh Cao Cao) apabila meramalkan bahawa angin dari tenggara akan tiba dalam beberapa hari lagi. Ramalan yang dibuat oleh Zhuge Liang ini kemudiannya mendatangkan idea untuk Zhou Yu merencanakan sebuah strategi peperangan, dengan kapal yang dibakar dengan api yang kemudian dengan bantuan angin dari belah tenggara, kapal yang penuh dengan api itu akan bergerak deras lalu menghentam kapal-kapal Cao Cao yang masing-masing disambung dengan besi.

4. Sejarah hidup Zhuge Liang banyak dipenuhi dengan kempen penaklukan Shu ke atas Wei yang terletak di utara. Askar Wei seperti mana yang diketahui, mempunyai kekuatan askar yang jauh mengatasi Zhuge Liang dengan sekurang-kurangnya 5 kali ketumbukan askar Shu. Sepanjang 5 ekpedisi menawan Wei, semuanya berjaya dan hanya satu sahaja yang gagal, dan tahukah anda bahawa sepanjang kempen di bawah Zhuge Liang, askar Shu tidak pernah kehilangan askar lebih daripada 5 peratus, tetapi askar Wei di bawah Cao Pi putera kepada Cao Cao pula mencatatkan kehilangan askar yang banyak.

5. Ketika saat penghujung usia Kerajaan Shu di bawah Liu Bei, diceritakan bahawa terdapat pemberontakan daripada suku orang asli Namman yang mendiami kawasan hutan tropika di selatan China. Maka ketika itu Zhuge Liang diperintahkan untuk memimpin askar memerangi pemberontakan oleh suku Namman.

Namun apa yang pelik pada ekpedisi melawan pemberontak Namman, acap kali pertempuran di menangi oleh Shu, Zhuge Liang berjaya menawan ketua pemberontak yang bernama Meng Huo, akan dilepaskan. Hampir 7 kali peristiwa ini berlaku membuatkan orang ramai mempertikaikan keputusan Zhuge Liang.

Namun, pada saat kelapan Meng Huo ditawan, barulah terlihat sebab utama Zhuge Liang melakukan perkara sedemikian. Menurut Zhuge Liang, api jangan dilawan dengan api, kelak akan terbakar lebih besar. Mungkin Meng Huo dibunuh, tetapi itu akan membuatkan api pemberontakan akan lebih besar. Penghujungnya, Meng Huo terharu dengan tindakan Zhuge Liang telah menyatakan sokongan tak berbelah bahagi kepada Zhuge Liang dan Shu.

6. Kempen Menawan Utara China yang digerakkan oleh Zhuge Liang bertemu jalan buntu. Usaha untuk menawan ibu kota kepada Kerajaan Wei di Utara China akhirnya menyaksikan kekalahan Zhuge Liang di Pertempuran Jieting. Zhuge Liang meramalkan bahawa Sima Yi, nemesis utama beliau akan menggerakkan askar yang baru sahaja memenangi pertempuran di Jieting akan bergerak ke Xicheng, tempat Zhuge Liang bersemayam dan menangkap beliau.

Dunia menyaksikan bagaimana kebijaksanaan Zhuge Liang teruji sekali lagi. Dengan jumlah askar yang kecil berkampung di Xicheng, maka Zhuge Liang telah mengarahkan semua pintu masuk ke kota Xicheng dibuka, dan kumpulan askar kecil itu dipaksa berpura-pura menjadi penduduk kota yang sekadar menyapu sampah ketika askar Wei yang dipimpin oleh Sima Yi tiba. Zhuge Liang pula ketika itu akan berada di atas sebuah pentas di tengah-tengah kota, sambil memerhati pintu masuk utama kota Xicheng tatkala askar Wei tiba sambil bermain dengan kipas guqinnya.

Apa yang diperhatikan oleh Sima Yi ketika tiba di Xicheng benar-benar mengejutkan membuatkan Sima Yi menyangka bahawa Zhuge Liang sengaja berbuat demikian untuk mengumpan askar Sima Yi masuk dan perangkap hebat tersedia untuk askarnya.

Maka, Sima Yi mengarahkan askarnya pulang kerana takut terjerat perangkap yang kalau diikutkan sebenarnya tidak wujud pun. Hari ini, dunia mengenali strategi perang ini sebagai Empty Fort Strategy, dan didebatkan antara cendekiawan antara strategi perang terbijak dan genius pernah digunakan dalam sejarah.

Kematian Zhuge Liang adalah ketika Pertempuran Wuzhang yang menyaksikan bahawa ianya adalah ekpedisi terakhir yang digerakkan oleh Zhuge Liang melawan Wei di utara. Saat ini, diceritakan bahawa Zhuge Liang telah jatuh sakit dan sempat menyerahkan buku strategi perang yang dinukilkan oleh Zhuge Liang sendiri kepada Jiang Wei, anak murid Zhuge Liang.

Buku itu kemudian dihadam dan digunakan sebagai bekalan Jiang Wei untuk meneruskan ekpedisi Shu mengalahkan Wei di utara. Sejarah menyaksikan bagaimana 9 lagi kempen ke utara Shu melawan Wei digerakkan oleh Jiang Wei sebelum kejatuhan Shu Han.


Sesungguhnya Masa Itu Tidak Mutlak

Salah satu revolusi idea yang Albert Einstein bawa dalam Teori Relativiti Khusus beliau adalah halaju cahaya menjadi halaju maksimum kepada alam semesta.

Sebelum Einstein, konsep halaju yang dipersembahkan oleh Newton dan Galileo menyatakan bahawa tiada nilai maksimum untuk halaju – semakin banyak tenaga yang kau ada, semakin laju kau boleh pergi.

Konsep halaju cahaya sebagai satu had halaju ni membawa kepada perbincangan yang menarik: tiada informasi boleh bergerak lagi laju dari cahaya, dan kejadian serentak tidak semestinya benar.

Sebagai contoh, kau duduk dengan jarak 3 meter dari kawan kau. Kau nampak kawan kau melambai tangan kepada kau. Untuk situasi tersebut, kau akan cakap yang ia berlaku serentak: kau nampak kawan kau lambai tangan dekat kau.

Untuk menjadikan hal ini lebih menarik, kita akan ciptakan satu eksperimen Gedankan, diambil dari perkataan german yang membawa erti eksperimen yang dibuat menggunapakai imaginasi (thought experiment). Katakan kawan kau duduk dekat matahari (dan tak terbakar) dan kau berada di bumi. Kau ambil satu teleskop dan untuk kes ni, dari teleskop tu kau nampak kawan kau sedang lambai tangan dekat kau.

Soalan yang menarik.

Adakah kawan kau sedang melambai tangan dekat kau, atau telah melambai tangan dekat kau?

Untuk pengetahuan, masa yang diambil oleh cahaya untuk bergerak dari matahari ke bumi adalah 8 minit (8 min 20 saat).

Ini bermakna; bila kau lihat teleskop tersebut, dan kau nampak kawan kau sedang melambai tangan, dia sebenarnya telah melambai tangan 8 minit yang lalu.

Cuma cahaya dari dia baru sampai ke bumi dan kau baru dapat cahaya (information transfer) yang menyebabkan kau nampak dia ‘sedang’ melambai tangan.

Kes ini sebenarnya memecahkan persepsi kita tehadap masa dan realiti: benda yang kita nampak ‘sedang berlaku’, tidak semestinya sedang berlaku. Dan perkara ini sebenarnya memberi satu indikasi baru: masa, sama ada kita sedar atau tidak, adalah terpengaruh dengan cahaya (sebagai sumber informasi) dan jarak, seperti yang telah kita bincangkan dalam kes di atas.

Hal ni adalah asas kepada astrofizik dan astronomi: Bila saintis cakap yang mereka ‘baru jumpa’ lohong hitam atau baru kesan gelombang graviti, itu bukan bermaksud lohong hitam tersebut baru terbentuk, ataupun lohong hitam tersebut baru berinteraksi dengan lohong hitam yang lain, menghasilkan gelombang graviti. Mungkin lohong hitam tersebut dah lama musnah, cuma informasi sewaktu lohong hitam tersebut terbentuk baru kita terima, sekarang.

And that my friend, is some beauty by Einstein.

P/s: Gadenkan eksperimen yang direka adalah hasil ilham penulis untuk memberi pembaca serba sedikit idea yang terkandung di dalam Teori Relativiti Khusus. Ia masih termaktub di dalam Relativity of Simultaneity, sepertimana yang dibincangkan oleh Einstein dan Minkowski dalam Teori Relativiti Khusus dan perbincangan Ruang-Masa.

Rujukan dan bacaan lanjut:

A. Rest et al., (2012). “Light echoes reveal an unexpectedly cool g Carinae during its nineteenth-
century Great Eruption”, Nature, Vol. 482 pp. 375-378. doi:10.1038/nature10775

Henri Poincaré, (1898). “La mesure du temps”, Revue de métaphysique et de morale 6: 1-13
translated by George Bruce Halsted as (1913), “The Measure of Time”, The Foundations of Science (The Value of Science), New York: Science Press, pp. 222-234.

Hermann Minkowski, (2012). “Space and Time: Minkowski’s papers on relativity”,
Minkowski Institute Press, ISBN: 978-0-9879871-3-6

Hilary Putnam, (1967). “Time and Physical Geometry”, The Journal of Philosophy, Vol. 64,
No. 8 pp. 240-247.

Phil Plait, (2013). “Are the Stars You See in the Sky Already Dead?”, Slate, Bad Astronomy Blog. link: http://www.slate.com/blogs/bad_astronomy/2013/08/13/are_the_stars_you_see_in_the_sky_already_dead.html


Apong – Wira Yang Tidak Didendang Melawan Komunis

Dalam mengungkap sejarah perjuangan demi keamanan pada hari ini, selain daripada golongan mereka yang memang ditugaskan di barisan hadapan, terdapat segelintir lagi golongan yang benar-benar tidak didendang dan nama mereka hanya sirna begitu saja dalam lipatan sejarah. Tiada uniform, tiada pangkat, tiada gelaran..malah tiada disebutpun dalam mana-mana catatan –  mereka ini adalah sebenar-benar wira tidak didendang yang hidup mereka hanya untuk berbakti semata, dan kematian mereka hanya ditemani harum kemboja tanpa keranda bertutup bendera atau tembakan penghormatan berbelas das sebagai pengiring perjalanan. Yang dimaksudkan adalah golongan masyarakat awam yang tanpa gentar maju ke hadapan demi membantu pasukan keselamatan demi mencapai maksud memenangi keamanan yang kita kecapi hari ini, terutama pada zaman darurat dan insurgensi yang berlangsung sekian lama.Salah seorang wira sebegitu, namanya APONG.

Tiada siapa mengenali siapa sebenarnya lelaki ini, hadirnya tiba-tiba sahaja, menemani kumpulan A Kompeni Batalion 1 RAMD ketika menjalankan operasi Jala Raja di Balai Ringin, Sarawak yang telah dilancarkan pada awal Januari 1970. Dek kerana kekurangan anggota untuk bertugas di kawasan yang begitu luas itu, A Kompeni kehilangan 2 platunnya, sehingga tinggallah 1 platun sahaja dan OC ( Pegawai Memerintah) nya sendiri terpaksa turun kuasa daripada Ketua Kompeni menjadi Ketua Platun.

Sebulan setengah operasi mereka jalankan tanpa hasil walaupun setiap hari pasukan ronda dihantar mencari jejak musuh. Dalam keadaan tertekan dan kecewa, pada satu hari kumpulan ronda kembali ke kem mereka, dengan lebihan satu anggota!

Berusia sekitar 25 tahun, lelaki itu dipanggil Apong. Ibunya seorang wanita Melayu yang telah berkahwin dgn ayah Apong – seorang muallaf Cina. Setelah kematian ayahnya 2 tahun sebelum itu, ibunya telah berkahwin semula dengan seorang lelaki Melayu. Tinggallah Apong merayau-rayau sehingga dia terserempak dengan kumpulan ronda itu dan mengikut mereka balik.

Tergaru sekejap kepala masing-masing, terutama ketua platun mereka. Apa nak dibuat dgn lelaki itu? Kalau ikutkan prosedur, dia sepatutnya dihantar ke markas bagi pemeriksaan. Tetapi, melihat bahawa lelaki itu tidak berbahaya, dia akhirnya dibenar dan dibiarkan tinggal bersama mereka. Percakapannya tidak difahami..nak kata bahasa Melayu bukan, Cina pun bukan. Sedikit demi sedikit dia mula belajar bercakap seperti anggota pasukan lainnya. Diberikan sehelai baju PD Green dan kasut- sepasang but hoki oleh OC, dia sudah cukup gembira. Seluarnya lusuh dan senjatanya hanya sebilah parang yang diikat dgn tali ke pinggangnya.

Duduklah dia bersama anggota pasukan, dan dilayan seperti saudara sendiri. Ke mana saja mereka pergi, dia akan ikut, terutama OC. Tidak berenggang dia daripada pegawai itu, seperti seekor anak kucing jalanan yang telah berjumpa tuan. Anggota yang lain juga tak segan berkongsi makanan dengannya, walaupun ada waktunya mereka sendiri kekurangan. Di mana mereka tidur, di situlah dia tidur – kadang berlantai tanah, kadang di atas hammock anggota yang bertugas meronda. Rasa simpati membuatkan anggota membiarkan saja si Apong tinggal bersama mereka, tanpa dihantar ke markas.

Namun ternyata kehadiran Apong tidak sia-sia. Sekian lama memburu jejak tanpa hasil, kehadiran Apong berjaya memberikan sinar kejayaan buat Kompeni A. Pada satu senja, ketika rondaan, sampai di satu lokasi iaitu sebuah rumah Cina yang telah ditinggalkan, Apong menemui sebiji buah kedondong yang telah digigit. Pada mata orang yang tak faham, ia tidak membawa apa-apa makna. Namun dalam keadaan perintah berkurung dijalankan, ia menimbukan persoalan. Siapa yang telah memakannya? Takkan orang kampung, kerana penduduk kampung sedang berada di rumah masing-masing. Apong menunjukkan arah ke sebelah kiri. Dan ia telah memberikan jawapan kepada teka-teki mudah itu.

Tak sampai 5 minit kemudian, berlaku pertembungan, dan 1x musuh telah berjaya ditumbangkan, manakala yang lain melarikan diri.

Dalam satu kejadian lain, pasukan itu terputus bekalan makanan kerana kehabisan rangsum. Aponglah yang membantu anggota mencari makanan dari hutan tersebut demi melangsungkan hidup sehinggalah mereka memperolehi bekalan semula. Antara kejayaan terbesar kompeni tersebut juga adalah hasil bantuan Apong.

Dalam satu kejadian, ketika meronda, mereka telah bertembung dengan 2 lelaki Cina, iaitu pasangan ayah dan anak. Hasil perbualan antara Apong dan mereka mendapati terdapat sekumpulan musuh yang telah melalui kawasan tersebut. Dalam pertempuran yang menyusul, 5 anggota musuh terbunuh tanpa sebarang kecederaan di pihak Kompeni, sehingga Gen. Hamid Bidin yang ketika itu dalam rangka lawatan sebelum bersara beliau berkata, “Ini adalah hadiah perpisahan paling berharga pernah saya terima”. Ketua kompeni tersebut segera ditarik keluar untuk dihantar berkursus di US sebagai penghargaan ke atas kejayaan tersebut, dan beliau tidak lagi bertemu dengan Apong sehingga sekarang. Dimaklumkan, Apong telahpun meninggal dunia 2 tahun lepas.”

Tiada gambar..malah nama penuhnya tidak diketahui. Namun, individu seperti Apong layak dipuji dan diangkat sebaris dgn pahlawan-pahlawan lain. Meski dia tidak menyarung uniform atau memakai pangkat, beliau adalah antara barisan manusia biasa yang tanpa gentar maju dalam keadaan memerlukan.

Semoga Apong ditempatkan di tempat yang baik. Beliau mungkin tidak dikenali atau diingati ramai orang..namun jasanya harum mekar sepanjang zaman..=WRA=


(Gambar) Dokumen-Dokumen Haji Terawal Dunia

Di bawah ialah sebuah kumai (scroll) abad ke-15, sijil yang dianugerahkan kepada “Hajjah Maimunah” usai ibadat haji, rukun Islam kelima.

Digambarkan bersama sijil ini ialah Kaabah dan lokasi penting serta butiran geografi yang ditemukan jemaah Haji.

Padanya dinyatakan bahawa “Hajjah Maimunah” adalah anak kepada Muhammad ibn Abdullah al-Zardali, mengerjakan Haji di Mekah dan ziarah Rasulullah di Madinah pada 836H/1433M.

Ianya adalah 50 tahun sebelum Hang Tuah bersama rombongan diplomatiknya mengerjakan Haji.

Kumai ini memuatkan tempat-tempat suci umat Islam, malah dilabelkan juga makam dan tempat penting lain yang menjadi tumpuan semasa musim Haji, dilukis dan ditulis dalam kaligrafi Arab dan kerawang emas dengan petikan ayat-ayat Al-Quran.

Ini pula gambaran Kaabah, sebahagian panduan perjalanan dan ibadah untuk jemaah Haji, berjudul Risalah Majmu‘ah fi Manasik al-Hajj oleh Muhammad Azahari bin Abdullah, diterbitkan di Singapura pada 1900.

Semua dokumen ini diambil dan dirujuk dari British Library.


Fortnite Menggegar Dunia

Nak dengar kisah yang menarik tak? Pada awal Mac yang lalu, penyanyi rap popular dari Amerika Syarikat, Drake melakukan siaran bersama dengan seorang penyiar Twitch, Ninja. Ninja bersama dengan Drake, Travis Scott (teman lelaki Kylie Jenner) dan juga JuJu Smith-Schuster (seorang pemain professional NBA) melakukan siaran bersama di Twitch. Apa yang mereka buat? Mereka bermain sebuah permainan video. Siaran mereka memecah rekod Twitch apabila dapat menarik sehingga 635,000 penonton pada satu-satu masa.

Bukan itu sahaja kisah menarik yang boleh dikongsi. Pada awal Februari yang lepas, seorang pemain professional NBA, Josh Hart menggemparkan dunia sukan apabila beliau meminta seorang artis menghasilkan sebuah kasut sukan bertemakan sebuah permainan video yang beliau minati. Beberapa minggu selepas itu pula, seorang pemain Ragbi dari Australia melakukan tarian kemenangan yang memeningkan kepala mereka yang memerhati. Tarian kemenangannya itu ditiru dari sebuah permainan video.

Tetapi, tunggu dulu, langit tidak selalunya cerah. Pada awal Julai yang lepas, beberapa sekolah di Australia menghantar surat kepada ibu bapa memberitahu akan perubahan sikap anak-anak mereka kerana bermain sebuah permainan video. Pihak sekolah meminta supaya ibu bapa lebih prihatin akan perubahan sikap anak-anak dan mengawal mereka dari bermain secara berlebihan. Awal Jun yang lalu juga menyaksikan seorang budak perempuan berumur 9 tahun yang dimasukkan ke pusat pemulihan kerana lebih sanggup terkencing dari berhenti bermain permainan video.

Pasti anda semua tertanya-tanya, apakah kaitan cerita ini semua? Kenapa sekejap ada cerita positif, sekejap ada cerita negatif? Bagi mereka yang tidak tahu, cerita ini semua walaupun terjadi pada orang yang berbeza, dan berlaku di tempat yang berlainan, ianya melibatkan sebuah permainan video yang sama. Ya, cerita-cerita yang berlaku di atas ini terjadi kerana sebuah permainan video yang berjaya menggegarkan dunia-Fortnite.

Bagaimana Fornite Bangkit

Kalau pada tahun lepas rencana tentang Fortnite ini dikeluarkan, pasti ramai yang akan menggaru kepala tidak memahami dan mengenali apa itu Fortnite. Tapi pada tahun lepaslah permainan video ini dilancarkan oleh Epic Games. Mengapa ia mengambil masa yang begitu lama untuk menjadi popular?

Pada permulaanya Fortnite diumumkan kepada orang awam pada tahun 2011. Pada ketika itu, pembangun Fortnite, Epic Games mengumumkan Fortnite sebagai sebuah permainan video multiplayer survival dengan ciri-ciri pembinaan seperti permainan video Minecraft. Ia digambarkan sebagai gabungan Minecraft dan juga Left 4 Dead.  Epic Games yang juga terkenal dengan francais Gears of War mahukan sesuatu yang berbeza dan lebih menyeronokkan berbanding Gears of War, dan Fortnite-lah solusi yang mereka cadangkan.

Tetapi, fokus Epic pada ketika itu adalah pada permainan video yang lain, Paragon. Paragon merupakan sebuah permainan video genre Multiplayer Online Battle Area (MOBA) yang dicanangkan khas bagi mencabar kedudukan MOBA yang lain seperti DOTA dan juga LoL. Disebabkan itulah Fortnite kurang mendapat perhatian umum. Epic menaruh harapan yang tinggi pada Paragon dan menjangkakan Paragon boleh membawa mereka pergi lebih jauh.

Tetapi sangkaan mereka jauh meleset. Genre MOBA yang ketika itu sudahpun tepu dan sarat dengan berbagai-bagai permainan video klon MOBA yang wujud menyebabkan usaha mereka untuk menembusi pasaran itu menemui kegagalan. Paragon yang dilancarkan pada tahun 2015, akhirnya terpaksa ditutup pada awal 2018, hanya selepas tiga tahun beroperasi kerana kurangnya sambutan. Kesalahan besar Epic pada ketika itu adalah mereka lupa bahawa genre MOBA sudah terlalu lama berada di pasaran dan kini berada di fasa terakhir dan tidak mungkin lagi berjaya menarik pemain yang baru. Kebanyakan gamers inginkan sesuatu yang baru dan lain dari yang lain.

Mujur sekali, Epic merupakan sebuah syarikat yang belajar dari kesilapan. Fortnite dilancarkan sebagai akses awal berbayar kepada pemain yang berminat pada Julai 2017. Dalam masa 2 bulan sahaja selepas dilancarkan, Fortnite berjaya terjual sebanyak 1 juta unit membolehkan ia menembusi sedikit pasaran multiplayer. Pada masa yang sama ketika Fortnite dilancarkan, sebuah permainan video yang dikenali sebagai Playerunknown’s Battleground (PUBG) sedang digilai oleh ramai gamers di seluruh dunia dan berjaya mencecah sehingga 5 juta pemain dalam hanya 3 bulan selepas dilancarkan. PUBG bukan sahaja berjaya terjual kepada ramai pemain, ianya berjaya menjatuhkan dominasi LoL dan juga DoTA apabila lebih ramai gamers bermain PUBG berbanding dua MOBA lagenda ini.

PUBG merupakan sebuah permainan video bergenre Battle Royale. Genre ini meletakkan 100 orang pemain pada satu masa berlawan di antara satu sama lain sehinggalah tinggal seorang sahaja pemain yang akhirnya akan diiktiraf sebagai juara. Secara tidak lansung, PUBG mempopularkan genre Battle Royale ini kepada semua gamers. Epic Games yang sedar akan perkara itu, dan melihat sendiri bagaimana PUBG memusnahkan dominasi genre MOBA, mengambil keputusan untuk mengadapatasikan elemen Battle Royale ke dalam Fortnite. Maka terhasillah Fortnite: Battle Royale yang dilancarkan pada September 2017 sebagai sebuah permainan video percuma (free-to-play). Pada ketika itu, sejarah akhirnya tercipta.

Impak

Benarkah Fortnite berjaya menggegar dunia? Cuba perhatikan dengan teliti nombor-nombor yang akan saya uraikan di sini. Fortnite ketika dilancarkan pada Julai 2017, berjaya menarik sehingga 1 juta pemain. PUBG pula berjaya menarik sehingga 5 juta pemain. Semua ini berjaya dilakukan dalam masa 2-3 bulan selepas dilancarkan. Satu pencapaian yang agak hebat. Fortnite: Battle Royale? 10 juta pemain hanya dalam masa 2 minggu sahaja selepas dilancarkan.

Begitulah besarnya impak Fortnite terhadap industri permainan video. Kini, Fortnite mempunyai sehingga 125 juta pemain dengan lebih dari 40 juta permain akan bermain secara konsisten setiap bulan. Bukan itu sahaja, ada penganalisa data memberitahu bahawa trafik data untuk Fornite adalah yang terbesar dalam sejarah mengatasi permainan-permainan video yang lain.

Anda semua mungkin fikir, mencapai beratus juta pemain pun tiada maknanya jika tidak mengaut sebarang keuntungan. Fortnite: Battle Royale dilancarkan sebagai sebuah permainan video percuma (free-to-play). Anda silap besar di situ. Fornite: Battle Royale menawarkan model mikrotransaksi yang mesra pengguna dan hanya bersifat kosmetik. Model ini membolehkan mereka mengaut keuntungan sehingga $1.2 juta setiap hari. Ya, saya tidak tersilap di situ. Fortnite: Battle Royale mengaut keuntungan sehingga $1.2 juta setiap hari dan baru-baru ini ianya berjaya mencecah sehingga $2 juta.

Epic Games juga tidak terkecuali dari menerima tempias keuntungan selepas pelancaran Fortnite: Battle Royale. Jika sebelum ini banyak keuntungan Epic Games datang dari penjualan game engine Unreal Engine , kini tidak lagi. Forbes meletakkan nilai Epic Games melonjak dari $825 juta mencecah sehingga $4.5 billion. Forbes menjangkakan yang nilai Epic Games akan terus melonjak naik ke angka $8.5 billion jika Fortnite: Battle Royale berjaya mengaut keuntungan sehingga $2 billion pada hujung tahun 2018.

Apabila pemerhati industri, dan syarikat-syarikat gergasi industri permainan video melihat pada data-data ini, jelaslah bahawa model Fortnite: Battle Royale merupakan model yang berjaya. Banyak syarikat-syarikat gergasi yang sahamnya jatuh seperti Activision dan juga EA apabila pelabur melihat persaingan yang kuat dari Fortnite: Battle Royale mengancam permainan video multiplayer yang lain seperti Destiny 2 dan juga Grand Theft Auto Online. Mulalah pemain-pemain besar industri ingin menhasilkan permainan video bergenre Battle Royale mereka sendiri. Pada E3 (Electronic Entertainment Expo) 2018 yang lalu, kedua-dua EA dan juga Activision mengumumkan yang mereka akan mewujudkan mode Battle Royale ke dalam dua francais permainan video popular mereka. EA dengan Battlefield V dan juga Activision dengan Call of Duty:Black Ops 4. Genre Battle Royale kini bukan sahaja menjadi kegilaan gamers, malah ia turut disertai oleh pemain-pemain industri.

Bukan itu sahaja impak Fortnite. Fortnite kini cukup popular di kalangan media arus perdana. Ramai atlet dan selebriti-selebriti popular yang bermain permainan video ini. Atlet-atlet seperti Josh Hart, Antoine Griezmann, Jesse Lingard, Juju Smith Schuster dan ramai lagi bukan sahaja bermain Fortnite, malah mereka terbawa-bawa keseronokan Fortnite sehingga ke padang. Masakan tidak, gol terakhir pada Piala Dunia yang lepas yang dijaringkan oleh Antoine Griezmann juga diraikan dengan tarian kemenangan hasil inspirasi dari permainan video Fortnite.

Selebriti-selebriti popular juga tidak ketinggalan menyertai kegilaan Fortnite yang telah menggegarkan dunia ini. Selebriti seperti Drake, Chance the Rapper,Finn Wolfhard, Joe Jonas dan tidak ketinggalan, Russo bersaudara juga bermain Fortnite ketika waktu lapang. Russo bersaudara yang juga pengarah Avengers: Infinity Wars berkerjasama dengan Epic Games dan membawa Thanos ke dalam Fortnite: Battle Royale ketika Season 4 berlansung.

Begitulah hebatnya impak permainan video ini kepada industri dan juga dunia. Ramai anak-anak muda yang ketagih bermain Fortnite sehinggakan permainan video ini menjadi perbualan hangat sehingga membawa ke sekolah. Oleh kerana Fortnite senang didapati (ianya dilancarkan untuk semua platform termasuklah iOS dan dijangka dilancarkan untuk Android dalam masa terdekat), ianya menjadi kegilaan ramai orang termasuklah mereka yang tidak bermain permainan video. Adakah Fortnite akan terus menggegarkan dunia? Tiada siapa yang tahu. Biar rencana ini menjadi saksi yang pada ketika ini, Fortnite adalah permainan video dengan pengaruh yang terbesar dalam sejarah.

Rujukan:

Colindres, Kevin (April, 2018), “‘Fortnite’ has transcended nerd culture and infiltrated mainstream media” D49er

Dator, James (Mac, 2018), “‘Fortnite’ celebrations are sweeping the sports world” SBNation

Burks,Robin (Julai, 2018), “Australian School Asks Parents to Ban Fortnite From Their Kids” Screen Rant

Strom,Steven ( Mei, 2018 ), “How Epic’s Fortnite rose from the ashes of Paragon’s failure” ArsTechnica

Statt,Nick (Jun, 2018), “Fortnite now has 125 million players just one year after launch” The Verge

Makuch,Eddie (Oktober,2017), “Fortnite: Battle Royale Has Hit 10 Million Players In Two Weeks” Gamespot

Morris,Chris (Julai, 2018), “New Fortnite Release Downloads Shatter Record for Internet Traffic” Fortune

Haydyn,Taylor (Julai, 2018), “Fortnite daily mobile revenue reaches $2m” Gamesindustry.biz

Pendleton,Devon (Julai, 2018) , “Fortnite Mania Fuels Epic Growth to $8.5 Billion” Bloomberg

Lee,Jane dan Kitchener,Jillian (Mei, 2018), Free to play, expensive to love: ‘Fortnite’ changes video game business “ Reuters

Alvarez,Edgar (Julai, 2018), “Even the World Cup couldn’t escape the ‘Fortnite’ fever” Endgadget


Sebesar Mana Belanja Pepεrangan Pada Zaman Dahulu Dan Sekarang?

Setiap perkara di dunia ada harganya dan setiap perbuatan ada kesan susulan. Kon.flik bersen.jata tidak terkecuali daripada hukum ini. Ia malah merupakan salah satu perkara yang paling mahal harganya.

Semenjak zaman Yunani lagi, perhatian terhadap harga pepe.rangan amat ditekankan. Terutama oleh Thucydides, sejarawan merangkap panglima yang terlibat sendiri dalam Pe.rang Peloponnesian antara Sparta dan Athens pada 431 hingga 405 SM.

Cuma sama seperti hari ini, tumpuan Thucydides lebih kepada soal kasu.alti ketara (tangible) dan tak ketara (intangible). Yakni, seberapa besar kemus.nahan, kema.tian, dan keseng.saraan yang diakibatkan oleh pepe.rangan.

Dalam erti kata lain, ia tentang harga moral, fizikal, dan fata.liti. Namun, apa pula cerita tentang harga fiskal? Pepe.rangan memerlukan peruntukan. Tanpa dana, ia takkan dapat dilaksana. Ambil contoh kon.flik di Asia Selatan. Untuk membiayai ten.teranya di Afghanistan selama 20 tahun, Amerika Syarikat perlu berbelanja sebanyak $2.3 trillion.

Itu kon.flik era kebelakangan. Bagaimana pula dengan pepe.rangan dahulukala?

Menurut Victor Davis Hanson dalam bukunya, A W.a.r Like No Other, Athens semasa Pe.rang Peloponnesian berbelanja sebanyak 6,000 talent perak. Ia bersamaan $3 billion hari ini. Antara kempen terbesarnya ketika itu adalah menak.luk Sicily.

Dalam kempen tersebut, Athens menghimpunkan seramai 40,000 orang ten.tera. Kira-kira satu dari 25 mereka terkor.ban. Jika nisbah sama dikenakan ke atas populasi Amerika Syarikat, ia bersamaan 14 juta dari 333 juta orang.

Bagi kasu.alti pe.rang, ia relatif kecil. Tetapi, belanja tetap belanja. Di samping kor.ban ten.tera, Athens juga kehilangan 500 buah triremes (kapal pe.rang). Akibat kekangan sumber, sedikit susah untuk kita tuntaskan berapa nilai sebuah triremes. Namun dengan membayangkan rupa bentuknya, kita boleh mengagak betapa besar belanja untuk membina dan mengoperasikannya.

Sebuah triremes memiliki kepanjangan 120 kaki. Beratnya pula 50 tan, termasuk tiang layar dan kayu pendayung. Ia mempunyai 180 batang pendayung. Masing-masing dibahagikan kepada tiga tingkat. Ini membolehkan ia mencapai kelajuan 10 knot dan berpusing sehingga 90 darjah dalam hanya beberapa saat.

Sehingga hari ini, tiada siapa mampu memberi nilai tepat bagi harga sebuah triremes. Tetapi kata Hanson, biaya kempen penak.lukan Sicily menyamai kos pembinaan empat buah Parthenon – mercu tanda Athens. Ia seumpama, tak.luk Sicily atau bina empat buah KLCC. Dua-dua pun menelan belanja sama besar.

Tetapi, ia tidak cukup besar untuk dibandingkan dengan apa yang diperuntukkan oleh Empayar Rom. Menurut sejarawan R. Duncan-Jones dalam Money and Government in Roman Empire, pada tahun 150 Masehi, Rom mempunyai 387,000 orang ten.tera.

Untuk menampung angkatan sebesar itu, mereka berbelanja sebanyak 670 juta sesterces. Nilainya bersamaan dengan 76,203 kg emas. Saat artikel ini ditulis, harga emas sekilogram adalah $57,607. Jadi, untuk tahu berapa besar dana keten.teraan Empayar Rom ketika itu, darabkan sahaja dengan jumlah tadi.

Dapat berapa? Kira-kira $4.38 billion – satu billion dollar lebih besar berbanding peruntukan Athens. Ini tidak menghairankan. Sebab, Empayar Rom jauh lebih besar berbanding Athens. Bahkan, Hanson sendiri menuding yang ten.tera Napoleon pada 1800-an jauh lebih ramai berbanding populasi lelaki di seluruh negara kota Yunani.

Bercakap fasal Napoleon, sejarah ada merakamkan betapa dia pernah menjual kesemua tanahnya di Amerika Utara – dari Louisiana hingga ke California – kepada Amerika Syarikat. Jualan ini berlaku pada tahun 1803 dan disebut sebagai The Louisiana Purchase. Ia melibatkan nilai sebanyak $18 juta.

Dengan wang tersebut, Napoleon menghimpunkan 70,000 orang ten.tera baru dan membina armada yang cukup besar untuk mengangkut seramai 200,000 orang ten.tera. Semua ini bagi menye.rang England, satu kempen yang langsung tidak sempat direalisasikan.

England sendiri berbelanja besar untuk menghadapi se.rangan tersebut. Menurut The Encyclopedia Britannica, peruntukan mereka dalam Pe.rang Napoleon adalah sebanyak $1.867 billion. Tiga perempat daripadanya adalah hasil kutipan cukai. Sepanjang tempoh tersebut, England menggandakan ten.tera daratnya enam kali lebih besar. Bilangan ten.tera laut juga ditambah dari 16,000 orang kepada 140,000 orang.

Setengah kurun kemudian, giliran Amerika Syarikat pula untuk berbelanja rentetan Pe.rang Saudara. Memetik John Harrington dan Grant Suneson dari USA Today, kos yang dikeluarkan oleh Utara dan Selatan adalah sebanyak $91 billion – setelah diselaraskan nilainya dengan inflasi.

Angka ini sudah cukup besar. Tetapi, ia tidak lebih besar berbanding peruntukan Amerika Syarikat dalam Pe.rang Dunia Pertama ($400 billion), Pe.rang Vietnam ($840 billion), dan Pe.rang Dunia Kedua ($4.7 trillion; yakni 40% dari GDP negara).

Menurut Our World in Data, UK dalam kon.flik sama (WWII) memperuntukkan 53% dari GDP sebagai dana pepe.rangan. Jepun pada tahun 1944 pula berbelanja sehingga 99%. Memang besar jumlahnya. Itu belum lagi ambil kira kos kemus.nahan dan kerugian.

Sebab itu, pepe.rangan amat menje.jaskan. Bagi sebilangan kuasa besar, ia malah membawa kepada kerun.tuhan. Ambil Empayar Rom sebagai contoh. Akibat pe.rang yang berpanjangan dengan Parsi di timur dan Visigoth di barat, habis perbendaharaannya menyusut.

Sampaikan pada kurun ketujuh Masehi, ia tidak lagi memiliki sumber dan tenaga yang mencukupi untuk menahan gelombang se.rangan dari umat Islam. Lantas, empayarnya pun mengecil dan pengaruhnya mengerdil – sebelum akhirnya, kekuasaannya yang berusia lebih seribu tahun menemui titik akhir.

RUJUKAN

Brown, Erik. (2021, 29 October). What’s the True Cost of (ditapiskan) In Dollars, Cents, and Silver Talents? History of Yesterday.


Perdebatan Megalodon Yang Masih Tiada Pengakhiran!

Nama : Megalodon atau nama penuhnya Carcharocles Megalodon.

Habitat : Megalodon tinggal yang di lautan panas pada zaman Miocene (sekitar 23.03 juta tahun dahulu) dan juga  Pliocene (5 juta tahun dahulu). Hanya di temui seluruh dunia kecuali Antartika.

Gigi dan Saiz Badan : Penemuan gigi Megalodon yang terbesar ialah bersaiz 7inci iaitu bersamaan dengan 18cm. Bagi Megalodon yang biasa hanya berukuran 3 hingga 5 inci.

Dari segi saiz pula, dianggarkan saiz Megalodon boleh mencecah 60 kaki iaitu hampir bersamaan dengan 19 meter. Ini bermakna saiz Megalodon paling terbesar adalah dua kali ganda dari The Great White Shark.

Fakta menarik

Ramai para pengkaji masih berdebat mengenai Megalodon. Antara perdebatan yang masih lagi menemui jalan buntu adalah saiz sebenar Megalodon dan juga genetik Megalodon berkait dengan The Great White Shark.

Saiz Megalodon pada awalnya ada sesetangah para pengkaji menemui sebatang gigi yang berukuran 7 inci. Walau bagaimanapun, tiada bukti mengenai wujudnya Megalodon itu sendiri. Disebabkan itu juga, para pengkaji masih lagi berdebat saiz sebenar Megalodon. Bertahun yang lalu, dianggarkan saiz Megalodon in boleh mencecah 100 kaki. Malangnya, ia telah disangkal oleh beberapa pihak. Hal ini kerana, pada zaman yang berteknologi canggih, penemuan fosil gigi dan juga rahang Megalodon telah di bentuk semula dan dikira jangkaan sebenar saiz Megalodon.

Genetik Megalodon sering diperkatakan sebagai baka kepada The Great White Shark. Bukti yang hamper sama dengan genetik Megalodon ini adalah saiznya. Jika dibandingkan Megalodon dan The Great White Shark, bentuk fosil gigi Megalodon seolah-olah sama seperti dengan gigi The Great White Shark.

Tetapi malangnya timbul fakta yang mengatakan genetik Megalodon dan The Great White Shark adalah berbeza. Antara bukti yang membezakan mereka berdua ini adalah rangkaian makanan. Rangkaian makanan untuk Megalodon lebih gemar kepada pemangsa yang besar seperti Blue Whale, Sperm Whale, dan malah The Great White Shark sendiri. Bagi The Great White Shark pula, rantaian makanan mereka lebih kepada anjing laut, ikan lumba-lumba dan pemangsa yang lebih kecil daripada diri mereka sendiri.

Konflik para pengkaji disini adalah pada rantaian makanan mereka. Oleh sebab Megalodon gemar memakan pemangsa yang lebih besar berbanding The Great White Shark, genetik mereka berdua masih lagi menemui jalan buntu.

Mengapa Megalodon dikategorikan sebagai pupus?

Antara punca Megalodon pupus adalah pemangsa muda migrasi ke lautan sejuk. Disebabkan Megalodon habitatnya dilautan panas, Megalodon kekurangan makanan didalam rantaian makanan mereka. Para pengkaji juga mengesahkan kebarangkalian Megalodon pupus adalah disebabkan migrasi terhadap pemangsa-pemangsa yang besar dan menjadi punca Megalodon mula kelaparan sehingga menyebabkan mereka mati. Oleh sebab suhu air laut yang rendah menjadi pilihan pemangsa besar, Megalodon tidak dapat menahan dengan suhu air laut tersebut jika ingin turut bermigrasi dan akhirnya Megalodon membuat keputusan untuk terus hidup di suhu laut yang panas.

Dokumentari palsu yang dihasilkan oleh Discovery Channel

Pada tahun 2013, rancangan Discovery Channel telah menyiarkan segmen Shark Week yang megenengahkan mengenai Megalodon. Di dalam rancangan tersebut membuktikan bahawa Megalodon itu masih wujud. Dengan memaparkan sebuah foto sekitar tahun 1942 yang menunjuk sirip Megalodon kelihatan muncul bersebelahan dengan kapal selam jerman.

Ia dikatakan palsu kerana ombak yang dihasilkan oleh megalodon sepatutnya lebih besar dan dapat dirasaioleh kapal selam itu sendiri. Mustahil juga jerung yang digelar Megalodon tidak menyerang kapal selam tersebut. Jarak antara sirip tersebut boleh dikatakan tidak jauh dan dengan kehadiran kapal selam tersebut, Megalodon sudah semestinya dapat lihat di kawasan sekitarnya.

Dalam masa yang sama, rancangan Shark Week yang disiarkan oleh Discovery Channel membawa beberapa saksi mengatakan mereka terlihat sirip jerung dan berdasarkan gambar ikan paus yang terdampar, ia menampakkan seperti di ubah suai dengan melakukan CGI. Dengan itu, Discovery Channel terus capai kata putus yang mengatakan Megalodon masih wujud.

Ramai pengkaji telah menghantar rayuan kepada Discovery Channel untuk menarik balik rancangan yang membabitkan Megalodon atas dasar tiada bukti kukuh yang Megalodon ini masih wujud.

– MAF –


Koleksi Gambar Dan Sejarah Cop Mohor Tamadun Melayu

Jika motif Seroja pada cap Melayu adalah warisan Melayu purba sebelum Islam, motif bilangan kelopak padanya pula dipercayai menggambarkan kepercayaan orang Melayu kepada nombor 4 dan gandaan darinya. Ini kerana;

1. Ia signifikan dengan 4 arah mata angin. Sebagai bangsa pelayar, 4 mata angin ini adalah panduan pelaut Melayu terawal, lama sebelum kehadiran Islam lagi.

2. Nombor sama ada pengaruh berkaitan prinsip sufi dan tasawwuf, elemen penting keberadaan Islam di Nusantara.

Harus diperjelaskan terlebih dahulu, cap Melayu ada pelbagai rekabentuk, tetapi kebanyakannya berbentuk simetri, bulat, seringkali berkelopak dan memiliki motif kerawang flora dan kadangkala ada motif fauna.

Cap Melayu di Nusantara rata-ratanya mewakili individu yang menduduki takhta. Dari Aceh ke Ambon, Terengganu ke Johor atau Deli ke Ternate cap mereka khusus untuk individu yang berkuasa atas takhta.

Tetapi konsep ini TIDAK terpakai untuk cap Melayu Minangkabau.

Di Minangkabau, cap raja-raja mereka mewakili KERAJAAN, dan bukannya mewakili RAJA.

Ini menyaksikan bahawa nama pada cap bukanlah nama raja tersebut, tetapi merupakan gelaran bagi setiap raja yang mentadbir kerajaan tersebut.

Misalnya, surat kepada gabenor Negeri Selat ini bertarikh 1859 ini.

Pada 2 cap “Datuk Klana Petra” Semujung (Sungai Ujong) dan “Datuk Lela Maharaja” Rembau, keduanya adalah gelaran semata-mata dan bukan nama sebenar pembesar tersebut.

Begitu juga dalam titah “Yang Dipertuan Rembau” kepada Tambi Bidin di Melaka, 1811 ini.

Sekali lagi, Yang Dipertuan Rembau bukanlah nama sebenar susuk raja tersebut, tetapi gelaran padanya yang mewakili kerajaan.

Cap ini juga berkelopak 8.

Ini adalah keunikan kerajaan Pagaruyung dan ia turut mempengaruhi kerajaan Negeri Sembilan yang mewarisi sistem Adat Perpatih, juga sistem pentadbiran yang hanya unik untuk lingkungan Adat Perpatih dan masyarakat Minangkabau dari Pagaruyung semata-mata

Namun, di NS, selain pengaruh Minangkabau, raja-raja terawalnya juga memiliki pengaruh Johor kerana ada jajahan di NS memang merupakan serpihan dari kerajaan Johor.

Bahkan raja-raja terawal ini pernah memiliki dua cap, satu dari Minangkabau dan satu lagi dari Johor.

Ini bertepatan dengan perbilangan Adat Perpatih yang menggambarkan keakraban dan pengaruh kerajaan NS dengan kerajaan-kerajaan Melayu ini iaitu;

“Bertali ke Siak, beraja ke Johor, bertuan ke Minangkabau”.

Ini pula contoh cap berkelopak 4, milik seorang wanita bernama “Siti Sabariah Cahaya Alam negeri Kedah Darulaman”, mungkin berketurunan bangsawan atau kerabat diraja Kedah

Ini pula cap Sultan Jambi Ratu Ingalaga yang ditera pada surat untuk diutus kepada Francis Light, 1776.

Teraan cap diukir; “Al-Wathiq bi’illah al-makin Sultan Mas’ud Badaruddin Sultan Ratu Seri Ingalaga”

Perhatikan motif “Harimau Kerinci” dan gajah pada kelopaknya

Ini pula adalah cap Bendahara Sultan Pahang tertulis “Al-wakil al-Sultan Mahmud Syah Dato’ Bendahara Sewa Raja ibni Bendahara Paduka Raja sanat 1221”.

Kebanyakan cap menggunakan dakwat jelaga pelita, namun ada yang menggunakan dakwat dan lilin dipercayai pengaruh Eropah.

Cap Temenggung Johor dengan teraan; “Al-wakil al-Sultan Mahmud Syah Dato’ Temenggung Seri Maharaja cucu Temenggung Paduka Raja sanat 1221”.

Sekali lagi, cap dengan 8 kelopak. Cap ini lebih terperinci dan khusus kerana merujuk terus kepada nama raja lengkap dengan tarikh.

Ini pula cap dengan 16 kelopak, milik Sultan Muhammad dari Selangor. Diutus dari Kelang kepada gabenor Negeri Selat EA Blundell, 1856.

Kerajaan Islam di Borneo turut menggunakan cap dengan motif yang sama. Misalnya surat dari Pengiran Temenggung Hashim Sahibul Bahar kepada Syeikh Rajab di Labuan, 1869. Ia memiliki 8 kelopak.

Akhir sekali; surat indah kerawang emas dan warna-warni dengan cap kelopak 8 milik Sultan Lingga Engku Sayid Muhammad Zain al-Kudsi kepada Raffles di Melaka.


Alhazen: Ilmuan Islam Arab Paling Agung Bidang Fizik

Alhazen merupakan ilmuan Islam Arab paling agung dalam bidang fizik, terutamanya optik. Kitab al-Manazir yang dikarang oleh Alhazen banyak membicarakan tentang bidang optik. Kitab al-Manazir juga telah memberikan pengaruh yang sangat besar kepada ilmuan-ilmuan Eropah seperti Isaac Newton, Galileo Galilei, Rene Descartes, Leonardo da Vinci dan ramai lagi.

Selain fizik, Alhazen juga terlibat dalam menyumbang dalam pelbagai bidang ilmu seperti astronomi, perubatan, matematik dan falsafah. Dalam Astronomi, Alhazen banyak melakukan pembetulan dan kritikan ke atas Ptolemy.
Di Barat, Alhazen digelar sebagai ‘Ptolemaues Secundus’ yang bermaksud ‘Ptolemy II’. Ilmuan Barat menganggap Alhazen sebagai Ptolemy yang kedua. Selain itu, Alhazen juga digelar sebagai ‘Ahli Fizik’ (The Physicist).

Kelahiran Ahli Fizik Arab

Alhazen adalah nama Latin bagi Ibn al-Haytham. Nama penuhnya ialah Abu ‘Ali al-Hasan ibn al-Haytham. Beliau dilahirkan pada tahun 965 M di Basrah, Iraq yang terletak di bawah kekuasaan Empayar Abbasiyah.
Alhazen pernah berkahwin dan ada anak perempuan. Tidak diketahui nama isteri dan anak perempuannya. Tapi telah disebut nama menantunya iaitu Ahmad ibn Muhammad ibn Ja’far al-‘Askari yang telah menyalin semula manuskrip Kitab al-Manazir.
Alhazen pernah memegang jawatan sebagai vizier yang pada hari ini kita kenali sebagai jawatan menteri di wilayah kediamannya, Basrah.

Keraguan Alhazen

Alhazen pernah mendakwa beliau mampu mengawal kebanjiran dan pengairan Sungai Nil. Dakwaan ini menyebabkan beliau dipanggil dengan ganjaran wang oleh Khalifah Fatimiyyah zaman itu iaitu Khalifah al-Hakim bi-Amr Allah untuk jalankan projek kawalan tersebut.

Bila sampai di Mesir, Alhazen kagum dengan binaan-binaan di Mesir yang baginya agak maju, penuh dengan susunan geometri yang cantik. Bila diperhatikan binaan-binaan hebat ini, Alhazen mula ragu yang projeknya mampu berjaya. Katanya, kalau projek ini betul-betul boleh menjadi, sudah tentu pereka-pereka binaan ini sudah melakukannya sejak sekian lama.

Alhazen kemudiannya melakukan pemerhatian teliti di Aswan dan dan datang dengan kesimpulan jitu bahawa projeknya tidak praktikal. Alhazen pulang ke Cairo dengan perasaan malu dan kalah. Selepas dimaklumkan tentang apa yang berlaku, Khalifah menerima kegagalan tersebut dan mula memberikan tugasan pentadbiran kepada Alhazen.

Hidup Dalam Persembunyian

Alhazen merasakan bahawa khalifah seorang yang tak dapat dijangka dan beliau takut kegagalan projek Sungai Nil itu akan mengundang kemarahan khalifah, seterusnya membawa kepada hukuman bunuh tanpa bicara. Tindakan seterusnya Alhazren mempunyai dua versi.

Versi pertama, Alhazen terpaksa hidup dalam persembunyian. Alhazen dikatakan telah meninggalkan jawatannya sehinggalah kematian khalifah. Versi kedua pula, Alhazen berpura-pura gila sehingga beliau ditahan di rumahnya sendiri yang berada berdekatan dengan Masjid al-Azhar. Mana-mana versi sekalipun, Alhazen melakukan perkara tersebut dengan tujuan untuk menyelamatkan nyawanya.

Pada masa ini jugalah Alhazen melakukan kajian saintifik optik dan menghasilkan karyanya yang terkenal iaitu Kitab al-Manazir yang diterjemahkan menjadi ‘Book of Optics’. Selepas kematian Khalifah al-Hakim, Alhazen bebas semula dan meneruskan kehidupannya sebagai penyelidik dan guru di Cairo, Mesir.

Kitab al-Manazir

Dalam Kitab al-Manazir, Alhazen telah menghasilkan penjelasan dan analisis yang lengkap tentang teori-teori optik zaman purba Yunani, terutamanya yang telah terkumpul dalam Optics Ptolemy. Sebahagian teori tersebut dipersetujuinya, dan sebahagian lagi ditolaknya.

Karyanya mengandungi 7 buah jilid. Dalam jilid I, Alhazen bersyarah secara dasar dan teori tentang penglihatan, cahaya dan warna. Berkenaan cahaya, Alhazen menyatakan bahawa bentuk asas cahaya datang daripada objek yang bercahaya seperti matahari. Cahaya ini dipanggil sebagai cahaya utama (primary light). Pantulan cahaya dari objek adalah cahaya sekunder.

Kemudian, Alhazen menjelaskan lagi teori-teori cahaya yang lain seperti objek legap dan objek transparen. Alhazen juga mengatakan bahawa warna pun seperti cahaya sebelum menjelaskan tentang konsep pelangi.

Dalam jilid II dan III, Alhazen menjelaskan tentang teori penglihatan. Empedocles adalah yang paling awal mengusulkan teori penglihatan. Katanya, manusia dapat melihat kerana dewa Aphrodite mencipta mata manusia daripada api. Cahaya daripada api inilah yang membuatkan manusia dapat melihat.

Idea ini dipegang selama lebih daripada 1000 tahun. Cuma konsepnya saja berubah-ubah. Tetapi doktrin cahaya keluar dari mata tetap menjadi teras utama sepertimana doktrin geosentrik dalam astronomi model alam.

Alhazen tidak menerima konsep ini dan beliaulah yang pertama mengusulkan teori bahawa manusia dapat melihat kerana pantulan cahaya daripada objek yang dilihat masuk ke dalam mata. Apa yang Alhazen usulkan terbukti benar dan itulah apa yang saintis moden pegang pada hari ini.

Penjelasan Alhazen disesuaikan dengan konsep anatomi mata yang dibawa oleh Galen dengan teori optik penglihatan yang diusulkan olehnya sendiri.

Dalam jilid IV, V, VI, dan VII, Alhazen menjelaskan teori tentang pantulan, pembiasan dan penghantaran cahaya yang pernah disebut oleh Ptolemy dan melakukan pembetulan serta laporan eksperimennya yang terperinci.

Kitab al-Manazir sangat memberikan pengaruh kepada perkembangan ilmu fizik optik di tamadun Barat selepas zaman kegemilangan Islam.

Keraguan ke Atas Ptolemy

Selain optik, Alhazen menyumbang peranan yang besar dalam astronomi terutamanya peranan dalam mengkritik karya Almagest Ptolemy. Kritikan ini Alhazen muatkan dalam Al-Shukuk ‘ala Batlamyus yang bermaksud ‘Keraguan ke atas Ptolemy’ (Doubt Concerning Ptolemy). Ada juga dalam karya-karya lain seperti Correction to the Almagest dan Resolution of Doubts concerning the Almagest. Tapi Correction to the Almagest telah hilang.

Dalam karya-karya ini, Alhazen mengkritik tiga karya Ptolemy iaitu Almagest, Planetry Hypotheses dan Optics. Dalam Almagest mengkritik konsep matematik untuk menjelaskan model planet-planet Ptolemy. Dalam erti kata lain, konsep matematik yang diusulkan Ptolemy untuk menjelaskan model alam Ptolemaic tidak konsisten.
Alhazen dapati, bukan itu saja masalahnya. Percanggahan yang beliaulami oleh Ptolemy terdapat dalam Almagest dan Hypotheses secara berterusan. Maksudnya, konsep matematik yang dibentangkan dalam Almagest bercanggah dengan konsep-konsep fizikal planet yang ditulis dalam Hypotheses.

Planet-planet model Ptolemaic bergerak secara bulatan dan seragam, tetapi konsep matematiknya menunjukkan pergerakan planet tak seragam. Alhazen mengkritik dan membetulkan konsep matematik tersebut.

Alhazen masih berpegang dengan konsep geosentrik dan model alam Ptolemaic yang dibentuk sejak era Aristotle. Alhazen cuba melakukan pembaharuan ke atas teoritikal dan konsep matematiknya supaya lebih konsisten dengan model alam ini.

Dalam On the Configuration of the World, Alhazen menjelaskan secara terperinci aspek-aspek fizikal model alam Ptolemaic yang memberikan pengaruh kepada ilmuan-ilmuan Renaissance. Karya ini tidak bersifat teknikal, jadi tiada unsur-unsur matematik.

Alhazen juga ada membincangkan tentang permasalahan-permasalahan dalam astronomi seperti paralaks, galaksi Bima Sakti, keralatan dalam pemerhatian objek-objek samawi, bintang-bintang dan pergerakan planet.

Penglibatan Dalam Matematik

Kebanyakan sumbangan Alhazen dalam matematik tertumpu pada lapangan kajiannya dalam optik dan astronomi terutamanya geometri. Dalam optik, Alhazen cuba menyelesaikan permasalahan yang timbul melibatkan pantulan cahaya pada cermin sfera berdasarkan konsep geometri.

Permasalahan ini dikenali sebagai ‘Permasalahan Alhazen’ (Alhazen’s Problem) tapi diusulkan pertama kali oleh Ptolemy. Tetapi Alhazen tidak dapat menyelesaikan permasalahan ini. Malah, saintis-saintis ternama seperti Christiaan Huygens dan Guillaume de l’Hopital pun tak dapat selesaikannya. Ia hanya dapat diselesaikan pada tahun 1997 oleh Peter M. Neumann, ahli matematik Oxford.

Alhazen juga terlibat dalam pembuktian postulat Euclid yang ke-5 yang sehingga ke zamannya tidak dapat diselesaikan pembuktian tersebut. Ptolemy pernah mencuba untuk membuktikan postulat ke-5 ini, tapi gagal. Alhazen adalah orang yang pertama berjaya melakukannya, seterusnya memperkenalkan konsep pergerakan dalam geometri.

Alhazen juga membentuk geometri untuk bentuk ‘segi empat ibn al-Haytham-Lambert’. Berbezanya bentuk ini dengan segi empat yang lain adalah cuma tiga sudut saja yang berdarjah 90 manakala sebuah lagi sudut tidak mempunyai 90 darjah.

Sepanjang hanyatnya, Alhazen telah mengarang lebih daripada 200 karya dalam pelbagai bidang namun hari ini, tidak sampai 100 pun karyanya yang terselamat.


Skim Jaminan Usahawan Mara

MARA dan Bank Rakyat seringkali mengadakan kolaborasi antara mereka untuk menjayakan banyak program. Antara program besar mereka ialah Skim Jaminan Usahawan Mara (MEGS). Melalui program ini, mereka akan menyediakan kemudahan pembiyaan untuk perniagaan yang mempunyai potensi untuk berkembang dan yang berdaya maju.

Amaun sehingga 80% akan disediakan jaminan oleh MARA daripada jumlah pembiayaan yang diberikan oleh Bank Rakyat kepada syarikat PKS. Fokus MEGS yang paling utama ialah membantu Bumiputera Perusahaan Kecil Dan Sederhana (PKS) yang kurang nilai cagaran untuk mendapatkan dana pembiayaan walaupun perusahaan mereka berdaya maju  tetapi tidak mencukupi syarat sebagaimana yang dikehendaki oleh institusi perbankan.

Selain itu, pembiayaan ini merupakan pembiayaan yang patuh kepada syariah Islam sekali gus tidak mengandungi unsur unsur riba, gharar , maysir dan banyak lagi.

Untuk info lanjut boleh ke: